title: 2007/323/EK: Padomes Lēmums ( 2006. gada 18. septembris ), lai parakstītu un provizoriski piemērotu Nolīgumu starp Eiropas Kopienu un Paragvajas Republiku par dažiem gaisa pārvadājumu pakalpojumu aspektiem

text:
               11.5.2007

               LV

               Eiropas Savienības Oficiālais Vēstnesis

               L 122/30

         PADOMES LĒMUMS
   (2006. gada 18. septembris),
   lai parakstītu un provizoriski piemērotu Nolīgumu starp Eiropas Kopienu un Paragvajas Republiku par dažiem gaisa pārvadājumu pakalpojumu aspektiem
   (2007/323/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 80. panta 2. punktu saistībā ar 300. panta 2. punkta pirmās daļas pirmo teikumu,
   ņemot vērā Komisijas priekšlikumu,
   tā kā:

               (1)

               Padome 2003. gada 5. jūnijā pilnvaroja Komisiju sākt sarunas ar trešām valstīm, lai ar Kopienas nolīgumu aizstātu dažus noteikumus šobrīd spēkā esošajos divpusējos nolīgumos.

               (2)

               Komisija Kopienas vārdā ir apspriedusi nolīgumu ar Paragvajas Republiku par dažiem gaisa pārvadājumu pakalpojumu aspektiem saskaņā ar mehānismiem un norādījumiem, kas minēti minētā lēmuma pielikumā.

               (3)

               Ņemot vērā tā noslēgšanu vēlāk, Komisijas apspriestais nolīgums būtu jāparaksta un provizoriski jāpiemēro,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā tiek apstiprināta Nolīguma parakstīšana starp Eiropas Kopienu un Paragvajas Republiku par dažiem gaisa pārvadājumu pakalpojumu aspektiem, ņemot vērā nolīguma noslēgšanu.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Kopienas vārdā parakstīt nolīgumu, ņemot vērā tā noslēgšanu.
   3. pants
   Līdz tā spēkā stāšanās dienai nolīgumu piemēro provizoriski, sākot no pirmā mēneša pirmās dienas pēc dienas, kad Puses viena otru ir informējušas par to, ka ir pabeigtas šim nolūkam vajadzīgās procedūras.
   4. pants
   Ar šo Padomes priekšsēdētājs tiek pilnvarots sniegt nolīguma 9. panta 2. punktā paredzēto paziņojumu.

      Briselē, 2006. gada 18. septembrī

            Padomes vārdā —

            priekšsēdētājs

         J. KORKEAOJA

    ---documentbreak---

               11.5.2007

               LV

               Eiropas Savienības Oficiālais Vēstnesis

               L 122/31

         NOLĪGUMS
   starp Eiropas Kopienu un Paragvajas Republiku par dažiem gaisa pārvadājumu pakalpojumu aspektiem
   EIROPAS KOPIENA,
   no vienas puses, un
   PARAGVAJAS REPUBLIKA,
   no otras puses,
   (turpmāk – “Puses”),
   IEVĒROJOT, ka starp vairākām Eiropas Kopienas dalībvalstīm un Paragvajas Republiku ir noslēgti divpusēji nolīgumi par gaisa pārvadājumu pakalpojumiem, kuros ietvertie noteikumi ir pretrunā Kopienas tiesību aktiem,
   IEVĒROJOT, ka Eiropas Kopienai ir ekskluzīva kompetence attiecībā uz vairākiem aspektiem, kas var tikt iekļauti divpusējos gaisa pārvadājumu pakalpojumu nolīgumos starp Eiropas Kopienas dalībvalstīm un trešām valstīm,
   IEVĒROJOT, ka saskaņā ar Eiropas Kopienas tiesību aktiem Kopienas gaisa pārvadātājiem, kas veic uzņēmējdarbību kādā dalībvalstī, ir tiesības uz nediskriminētu piekļuvi lidojuma maršrutiem starp Eiropas Kopienas dalībvalstīm un trešām valstīm,
   ŅEMOT VĒRĀ nolīgumus starp Eiropas Kopienu un atsevišķām trešām valstīm, kas nodrošina šo trešo valstu valstspiederīgajiem iespēju kļūt par tādu gaisa pārvadātāju īpašniekiem, kas ir licencēti saskaņā ar Eiropas Kopienas tiesību aktiem,
   ATZĪSTOT, ka tos noteikumus divpusējos gaisa pārvadājumu pakalpojumu nolīgumos starp Eiropas Kopienas dalībvalstīm un Paragvajas Republiku, kuri ir pretrunā Eiropas Kopienas tiesību aktiem, ir jāsaskaņo ar šiem Kopienas tiesību aktiem, tādējādi izveidojot stabilu juridisko pamatu gaisa pārvadājumu pakalpojumiem starp Eiropas Kopienu un Paragvajas Republiku un saglabājot šo gaisa pārvadājumu pakalpojumu nepārtrauktību,
   IEVĒROJOT, ka Eiropas Kopienas mērķis šajās sarunās nav palielināt kopējo gaisa pārvadājumu pakalpojumu apjomu starp Eiropas Kopienu un Paragvajas Republiku, ietekmēt līdzsvaru starp Kopienas gaisa pārvadātājiem un Paragvajas Republikas gaisa pārvadātājiem vai apspriest grozījumus esošajos divpusējos gaisa pārvadājumu pakalpojumu nolīgumos par satiksmes tiesībām,
   IR VIENOJUŠĀS PAR TURPMĀKO.
   1. pants
   Vispārēji noteikumi
   1.   Šajā nolīgumā “dalībvalstis” ir Eiropas Kopienas dalībvalstis, “LACAC dalībvalstis” ir Latīņamerikas Civilās aviācijas komisijas dalībvalstis.
   2.   Šā nolīguma I pielikumā uzskaitītajos nolīgumos esošās atsauces uz tās dalībvalsts valstspiederīgajiem, kas ir attiecīgā nolīguma Puse, uzskata par atsaucēm uz Eiropas Kopienas dalībvalstu valstspiederīgajiem.
   3.   Šā nolīguma I pielikumā uzskaitītajos nolīgumos esošās atsauces uz tās dalībvalsts gaisa pārvadātājiem vai aviosabiedrībām, kas ir attiecīgā nolīguma Puse, uzskata par atsaucēm uz attiecīgās dalībvalsts norādītajiem gaisa pārvadātājiem vai aviosabiedrībām.
   2. pants
   Izraudzīšana, atļaujas izsniegšana un atsaukšana
   1.   Ar 2. un 3. punkta noteikumiem aizstāj atbilstīgos attiecīgi II pielikuma a) un b) daļā uzskaitītos noteikumus par gaisa pārvadātāja izraudzīšanu attiecīgajā dalībvalstī, tam piešķirtajām Paragvajas Republikas pilnvarām un atļaujām, kā arī attiecīgi par gaisa pārvadātāja pilnvaru vai atļauju atteikumu, atsaukšanu, apturēšanu vai ierobežošanu.
   Ar 4. un 5. punkta noteikumiem aizstāj atbilstīgos attiecīgi II pielikuma a) un b) daļā uzskaitītos noteikumus par gaisa pārvadātāja izraudzīšanu Paragvajas Republikā, tam piešķirtajām dalībvalsts pilnvarām un atļaujām, kā arī attiecīgi par gaisa pārvadātāja pilnvaru vai atļauju atteikumu, atsaukšanu, apturēšanu vai ierobežošanu.
   2.   Saņemot apstiprinājumu, ka dalībvalsts ir izraudzījusi gaisa pārvadātāju, Paragvajas Republika tam ar minimālu procesuālu kavēšanos izsniedz attiecīgās pilnvaras un atļaujas ar nosacījumu, ka:

               i)

               gaisa pārvadātājs saskaņā ar Eiropas Kopienas dibināšanas līgumu ir reģistrēts tās dalībvalsts teritorijā, kura to izraudzījusi, un tam ir derīga darbības licence atbilstīgi Eiropas Kopienas tiesību aktiem;

               ii)

               gaisa pārvadātāja efektīvu reglamentējošo kontroli veic un uztur tā dalībvalsts, kas atbild par gaisa kuģa ekspluatanta apliecības izsniegšanu, un izraudzīšanas dokumentā ir skaidri norādīta attiecīgā aeronavigācijas atbildīgā iestāde; kā arī

               iii)

               gaisa pārvadātājs tieši vai ar akciju kontrolpaketi pieder un to faktiski kontrolē dalībvalstis un/vai to valstspiederīgie, vai citas III pielikumā uzskaitītās valstis, un/vai to valstspiederīgie.

         3.   Paragvajas Republika var atteikties izsniegt, var atcelt, apturēt vai ierobežot dalībvalsts izraudzīta gaisa pārvadātāja pilnvaras vai atļaujas, ja:

               i)

               gaisa pārvadātājs saskaņā ar Eiropas Kopienas dibināšanas līgumu nav reģistrēts tās dalībvalsts teritorijā, kura to izraudzījusi, vai tam nav derīgas darbības licences atbilstīgi Eiropas Kopienas tiesību aktiem; vai

               ii)

               gaisa pārvadātāja efektīvu reglamentējošu kontroli neveic vai neuztur dalībvalsts, kas atbild par gaisa kuģa ekspluatanta apliecības izsniegšanu, vai izraudzīšanas dokumentā nav skaidri norādīta attiecīgā aeronavigācijas atbildīgā iestāde; vai

               iii)

               gaisa pārvadātājs tieši vai ar akciju kontrolpaketi nepieder un to faktiski nekontrolē dalībvalstis un/vai to valstspiederīgie, vai citas III pielikumā uzskaitītās valstis, un/vai to valstspiederīgie; vai

               iv)

               gaisa pārvadātājs jau ir pilnvarots darboties saskaņā ar Paragvajas Republikas un citas dalībvalsts divpusējo nolīgumu, un Paragvajas Republika pierāda, ka, īstenojot satiksmes tiesības saskaņā ar šo nolīgumu maršrutā, kurā ir iekļauts punkts šajā citā dalībvalstī, tiek apieti satiksmes tiesību ierobežojumi, kas noteikti ar šo citu nolīgumu; vai

               v)

               gaisa pārvadātājam ir dalībvalsts izsniegta gaisa kuģa ekspluatanta apliecība, un starp Paragvajas Republiku un šo dalībvalsti nav spēkā divpusējs gaisa pārvadājumu pakalpojumu nolīgums, un satiksmes tiesības virzienā uz šo dalībvalsti Paragvajas Republikas izraudzītajam gaisa pārvadātājam ir atteiktas.

         Izmantojot savas tiesības saskaņā ar šo punktu, Paragvajas Republika nediskriminē Kopienas gaisa pārvadātājus to valstspiederības dēļ.
   4.   Saņemot apstiprinājumu, ka Paragvajas Republika ir izraudzījusi gaisa pārvadātāju, dalībvalsts tam ar minimālu procesuālu kavēšanos izsniedz attiecīgās pilnvaras un atļaujas ar nosacījumu, ka:

               i)

               gaisa pārvadātājs ir reģistrēts Paragvajas Republikā un

               ii)

               Paragvajas Republika veic un uztur gaisa pārvadātāja efektīvu reglamentējošo kontroli, un ir atbildīga par gaisa kuģa ekspluatanta apliecības izsniegšanu, un

               iii)

               gaisa pārvadātājs tieši vai ar akciju kontrolpaketi pieder un to faktiski kontrolē LACAC dalībvalstis un/vai to valstspiederīgie.

         5.   Dalībvalsts var atteikties izsniegt, var atcelt, apturēt vai ierobežot Paragvajas Republikas izraudzīta gaisa pārvadātāja pilnvaru vai atļaujas, ja:

               i)

               gaisa pārvadātājs nav reģistrēts Paragvajas Republikā vai

               ii)

               gaisa pārvadātāja efektīvu reglamentējošo kontroli neveic un neuztur Paragvajas Republika, vai arī Paragvajas Republika neatbild par gaisa kuģa ekspluatanta apliecības izsniegšanu; vai

               iii)

               gaisa pārvadātājs tieši vai ar akciju kontrolpaketi nepieder un to faktiski nekontrolē LACAC dalībvalstis un/vai to valstspiederīgie; vai

               iv)

               gaisa pārvadātājs jau ir pilnvarots darboties saskaņā ar dalībvalsts un citas LACAC dalībvalsts divpusējo nolīgumu, un dalībvalsts pierāda, ka, īstenojot satiksmes tiesības saskaņā ar šo nolīgumu maršrutā, kurā ir iekļauts punkts šajā citā LACAC dalībvalstī, tiek apieti satiksmes tiesību ierobežojumi, kas noteikti ar šo citu nolīgumu.

         3. pants
   Drošība
   1.   Ar 2. punkta noteikumiem papildina II pielikuma c) daļā minētos pantus.
   2.   Ja dalībvalsts ir izraudzījusi gaisa pārvadātāju, kura reglamentējošo kontroli veic un uztur cita dalībvalsts, tad Paragvajas Republikas tiesības saskaņā ar drošības noteikumiem nolīgumā starp dalībvalsti, kas izraudzījusi gaisa pārvadātāju, un Paragvajas Republiku vienlīdz attiecas gan uz šīs citas dalībvalsts veikto drošības standartu pieņemšanu, izpildi un uzturēšanu, gan arī uz gaisa pārvadātāja darbības atļauju.
   4. pants
   Aviācijas degvielas aplikšana ar nodokli
   1.   Ar 2. un 3. punkta noteikumiem papildina atbilstīgos noteikumus II pielikuma d) daļā minētajos pantos.
   2.   Neierobežojot visus citus noteikumus par pretējo, II pielikuma d) daļā minētajos nolīgumos nav nekā tāda, kas attur dalībvalsti no nodokļu, nodevu un citu maksājumu un maksu nediskriminējošas uzlikšanas par degvielu, kas tiek piedāvāta šīs dalībvalsts teritorijā lietošanai Paragvajas Republikas izraudzīta gaisa pārvadātāja gaisa kuģī, kurš veic lidojumus no punkta šīs dalībvalsts teritorijā uz citu punktu šīs dalībvalsts teritorijā vai citas dalībvalsts teritorijā.
   3.   Neierobežojot visus citus noteikumus par pretējo, II pielikuma d) daļā minētajos nolīgumos nav nekā tāda, kas attur Paragvajas Republiku no nodokļu, nodevu un citu maksājumu un maksu nediskriminējošas uzlikšanas par degvielu, kas tiek piedāvāta tās teritorijā lietošanai dalībvalsts izraudzīta gaisa pārvadātāja gaisa kuģī, kurš veic lidojumus no punkta Paragvajas Republikas teritorijā uz citu punktu Paragvajas Republikas teritorijā vai citas LACAC dalībvalsts teritorijā.
   5. pants
   Pārvadāšanas tarifi
   1.   Ar 2. un 3. punkta noteikumiem papildina II pielikuma e) daļā minētos pantus.
   2.   Tarifi, ko piemēro gaisa pārvadātājs(-i), kuru(-us) Paragvajas Republika izraudzījusi saskaņā ar kādu no I pielikumā uzskaitītajiem nolīgumiem, kurā iekļauts kāds no II pielikuma e) daļā minētajiem noteikumiem par pārvadāšanu vienīgi Eiropas Kopienas teritorijā, ir pakļauti Eiropas Kopienas tiesību aktiem. Eiropas Kopienas tiesību aktus piemēro bez diskriminācijas.
   3.   Tarifi, ko piemēro gaisa pārvadātājs(-i), kuru(-us) dalībvalsts izraudzījusi saskaņā ar kādu no I pielikumā uzskaitītajiem nolīgumiem, kurā iekļauts kāds no II pielikuma e) daļā minētajiem noteikumiem par pārvadāšanu starp Paragvajas Republiku un citu LACAC dalībvalsti, ir pakļauti Paragvajas tiesību aktiem par dominējošu pozīciju, nosakot maksu. Paragvajas tiesību akti tiek piemēroti bez diskriminācijas.
   6. pants
   Atbilstība konkurences noteikumiem
   1.   Neierobežojot visus citus noteikumus par pretējo, ar I pielikumā minēto nolīgumu noteikumiem:

               i)

               neatbalsta vienošanās starp uzņēmumiem, uzņēmumu apvienību lēmumus vai saskaņotas darbības, ar kurām nepieļauj, traucē vai ierobežo konkurenci;

               ii)

               nepastiprina šādu vienošanos, lēmumu vai saskaņotu darbību ietekmi vai

               iii)

               nedeleģē privātiem uzņēmējiem atbildību par tādu pasākumu veikšanu, ar kuriem nepieļauj, traucē vai ierobežo konkurenci.

         2.   Nepiemēro I pielikumā uzskaitīto nolīgumu noteikumus, kuri nav saderīgi ar 1. punktu.
   7. pants
   Nolīguma pielikumi
   Šā nolīguma pielikumi ir tā sastāvdaļa.
   8. pants
   Pārskatīšana vai grozījumi
   Puses, savstarpēji vienojoties, var jebkurā laikā pārskatīt vai grozīt šo nolīgumu.
   9. pants
   Stāšanās spēkā un provizoriska piemērošana
   1.   Šis nolīgums stājas spēkā, kad Puses ir viena otrai rakstiski paziņojušas, ka ir pabeigtas to attiecīgās iekšējās procedūras, kas vajadzīgas, lai nolīgums stātos spēkā.
   2.   Neskarot 1. punktu, Puses vienojas provizoriski piemērot šo nolīgumu no tā mēneša pirmās dienas, kurš ir pēc datuma, kad Puses ir viena otrai paziņojušas par šim nolūkam vajadzīgo procedūru pabeigšanu.
   3.   Nolīgumi un citi pasākumi starp dalībvalstīm un Paragvajas Republiku, kas šā nolīguma parakstīšanas dienā vēl nav stājušies spēkā un ko vēl nepiemēro provizoriski, ir uzskaitīti I pielikuma b) daļā. Šo nolīgumu piemēro visiem šādiem nolīgumiem un pasākumiem, tiem stājoties spēkā vai tos piemērojot provizoriski.
   10. pants
   Nolīguma izbeigšana
   1.   Ja tiek izbeigts kāds no I pielikumā uzskaitītajiem nolīgumiem, vienlaikus izbeidzas visi šā nolīguma noteikumi, kas attiecas uz atbilstīgo I pielikumā uzskaitīto nolīgumu.
   2.   Ja tiek izbeigti visi I pielikumā uzskaitītie nolīgumi, vienlaikus izbeidzas šis nolīgums.

      TO APLIECINOT, pilnvarotie ir parakstījuši šo nolīgumu.
      Briselē, divos oriģināleksemplāros, divi tūkstoši septītā gada divdesmit otrajā februārī, angļu, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu un zviedru valodā. Pretrunu gadījumā jāņem vērā teksts spāņu valodā.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Парагвай
         Por la República del Paraguay
         Za Paraguayskou republiku
         For Republikken Paraguay
         Für die Republik Paraguay
         Paraguay Vabariigi nimel
         Για τη Δημοκρατία της Παραγoυάης
         For the Republic of Paraguay
         Pour la République du Paraguay
         Per la Repubblica del Paraguay
         Paragvajas Republikas vārdā
         Paragvajaus Respublikos vardu
         A Paraguayi Köztársaság részéről
         Għar-Repubblika tal-Paragwaj
         Voor de Republiek Paraguay
         W imieniu Republiki Paragwaju
         Pela República do Paraguai
         Pentru Republica Paraguay
         Za Paraguajskú republiku
         Za Republiko Paragvaj
         Paraguayn tasavallan puolesta
         För Republiken Paraguay

   I PIELIKUMS
   Šā nolīguma 1. pantā minēto nolīgumu saraksts

               a)

               Gaisa pārvadājumu pakalpojumu nolīgumi starp Paragvajas Republiku un Eiropas Kopienas dalībvalstīm, kuri šā nolīguma parakstīšanas brīdī ir bijuši noslēgti, parakstīti un/vai tikuši piemēroti provizoriski:

                           —

                           Gaisa transporta nolīgums starp Paragvajas Republiku un Vācijas Federatīvo Republiku, kas parakstīts 1974. gada 26. novembrī Bonnā, turpmāk II pielikuma tekstā – “Paragvajas un Vācijas nolīgums”,

                           —

                           Nolīgums starp Paragvajas Republiku un Beļģijas Karalisti par regulāro gaisa transportu, kas parakstīts 1972. gada 1. septembrī Asunsjonā un kurā grozījumi izdarīti ar 1982. gada 3. septembrī Briselē parakstīto saskaņoto protokolu, turpmāk II pielikuma tekstā – “Paragvajas un Beļģijas nolīgums”,

                           —

                           Nolīgums starp Paragvajas Republikas valdību un Spānijas valdību par gaisa transportu, kas parakstīts 1976. gada 12. maijā Madridē un kurā grozījumi izdarīti ar 1978. gada 2. novembrī Asunsjonā parakstīto saskaņoto protokolu, 1985. gada 1. septembrī Asunsjonā parakstīto saskaņoto protokolu un 1992. gada 6. oktobrī Madridē parakstīto saskaņoto protokolu, turpmāk II pielikuma tekstā – “Paragvajas un Spānijas nolīgums”,

                           —

                           Nolīgums starp Paragvajas Republiku un Nīderlandes Karalisti par regulāro gaisa transportu, kas parakstīts 1974. gada 7. februārī Hāgā, turpmāk II pielikuma tekstā – “Paragvajas un Nīderlandes nolīgums”.

               b)

               Gaisa pārvadājumu pakalpojumu nolīgumi un cita veida vienošanās, kuras parafētas vai parakstītas starp Paragvajas Republiku un Eiropas Kopienas dalībvalstīm un kuras šā nolīguma parakstīšanas brīdī vēl nav stājušās spēkā un netiek piemērotas pagaidu kārtā:

                           —

                           Nolīguma projekts starp Paragvajas Republikas valdību un Itālijas Republikas valdību par gaisa pārvadājumu pakalpojumiem starp to teritorijām, kas parafēts 1985. gada 18. jūlijā Romā kā pielikums apspriešanās saskaņotajam protokolam, turpmāk II pielikuma tekstā “Paragvajas un Itālijas nolīguma projekts”,

                           —

                           Nolīguma projekts starp Paragvajas Republikas valdību un Lielbritānijas un Ziemeļīrijas Apvienotās Karalistes valdību par gaisa pārvadājumu pakalpojumiem, kas parafēts 1998. gada 28. augustā Asunsjonā kā B pielikums Paragvajas Republikas un Apvienotās Karalistes aeronavigācijas iestāžu saskaņotajam protokolam, turpmāk II pielikuma tekstā “Paragvajas un Apvienotās Karalistes nolīguma projekts”.

         II PIELIKUMS
   Šā nolīguma I pielikumā uzskaitīto nolīgumu to pantu saraksts, kas minēti šā nolīguma 2. līdz 5. pantā

               a)

               Pārvadātāja izraudzīšana:

                           —

                           Paragvajas un Vācijas nolīguma 3. pants,

                           —

                           Paragvajas un Beļģijas nolīguma 3. pants,

                           —

                           Paragvajas un Spānijas nolīguma 3. pants,

                           —

                           Paragvajas un Itālijas nolīguma projekta 4. pants,

                           —

                           Paragvajas un Nīderlandes nolīguma 3. pants,

                           —

                           Paragvajas un Apvienotās Karalistes nolīguma projekta 4. pants.

               b)

               Pilnvaru vai atļauju atteikums, atsaukšana, apturēšana vai ierobežošana:

                           —

                           Paragvajas un Vācijas nolīguma 4. pants,

                           —

                           Paragvajas un Beļģijas nolīguma 4. pants,

                           —

                           Paragvajas un Spānijas nolīguma 4. pants,

                           —

                           Paragvajas un Itālijas nolīguma projekta 5. pants,

                           —

                           Paragvajas un Nīderlandes nolīguma 4. pants,

                           —

                           Paragvajas un Apvienotās Karalistes nolīguma projekta 5. pants.

               c)

               Reglamentējošā kontrole:

                           —

                           Paragvajas un Itālijas nolīguma projekta 10. pants,

                           —

                           Paragvajas un Apvienotās Karalistes nolīguma projekta 14. pants.

               d)

               Aviācijas degvielas aplikšana ar nodokli:

                           —

                           Paragvajas un Vācijas nolīguma 6. pants,

                           —

                           Paragvajas un Beļģijas nolīguma 5. pants,

                           —

                           Paragvajas un Spānijas nolīguma 5. pants,

                           —

                           Paragvajas un Itālijas nolīguma projekta 6. pants,

                           —

                           Paragvajas un Nīderlandes nolīguma 5. pants,

                           —

                           Paragvajas un Apvienotās Karalistes nolīguma projekta 8. pants.

               e)

               Tarifi pārvadājumiem Eiropas Kopienā:

                           —

                           Paragvajas un Vācijas nolīguma 9. pants,

                           —

                           Paragvajas un Beļģijas nolīguma 9. pants,

                           —

                           Paragvajas un Spānijas nolīguma 6. pants,

                           —

                           Paragvajas un Itālijas nolīguma projekta 8. pants,

                           —

                           Paragvajas un Nīderlandes nolīguma 9. pants,

                           —

                           Paragvajas un Apvienotās Karalistes nolīguma projekta 7. pants.

         III PIELIKUMS
   Šā nolīguma 2. pantā minēto citu valstu saraksts

               a)

               Islandes Republika (saskaņā ar Eiropas Ekonomikas zonas līgumu);

               b)

               Lihtenšteinas Firstiste (saskaņā ar Eiropas Ekonomikas zonas līgumu);

               c)

               Norvēģijas Karaliste (saskaņā ar Eiropas Ekonomikas zonas līgumu);

               d)

               Šveices Konfederācija (saskaņā ar Eiropas Kopienas un Šveices Konfederācijas nolīgumu par gaisa transportu).


title: 2009/745/EK: Padomes Lēmums ( 2009. gada 24. septembris ), ar ko ieceļ amatā četrus Reģionu komitejas locekļus un septiņus to aizstājējus no Čehijas Republikas

text:
               9.10.2009

               LV

               Eiropas Savienības Oficiālais Vēstnesis

               L 265/40

      PADOMES LĒMUMS

   (2009. gada 24. septembris),
   ar ko ieceļ amatā četrus Reģionu komitejas locekļus un septiņus to aizstājējus no Čehijas Republikas
   (2009/745/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Čehijas Republikas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Stanislav JURÁNEK kunga, Josef PAVEL kunga, Evžen TOŠENOVSKÝ kunga un Jan ZAHRADNÍK kunga pilnvaru termiņa beigām ir atbrīvojušās četras Reģiona komitejas locekļu vietas. Pēc Petr BENDL kunga, Pavel HORÁK kunga, Miloš VYSTRČIL kunga, Rostislav VŠETEČKA kunga, Jiří ŠULC kunga, Petr SKOKAN kunga un Petr ZIMMERMANN kunga pilnvaru termiņa beigām ir atbrīvojušās septiņas locekļu aizstājēju vietas,

         IR NOLĒMUSI ŠĀDI.
   1. pants
   Ar šo uz atlikušo pilnvaru laiku, proti, līdz 2010. gada 25. janvārim, Reģionu komitejā ieceļ:

               a)

               komitejas locekļus:

                           —

                              Stanislav EICHLER kungu, Liberecas reģiona prezidentu,

                           —

                              Josef NOVOTNÝ kungu, Karlovi Varu reģiona prezidentu,

                           —

                              Jaroslav PALAS kungu, Morāvijas-Silēzijas reģiona prezidentu,

                           —

                              Jiří ZIMOLA kungu, Dienvidbohēmijas prezidentu;

                     un

               b)

               komitejas locekļu aizstājējus:

                           —

                              Radko MARTÍNEK, kungu, Pardubices reģiona prezidentu,

                           —

                              Martin TESAŘÍK kungu, Olomoucas reģiona prezidentu,

                           —

                              David RATH kungu, Centrālbohēmijas reģiona prezidentu,

                           —

                              Jiří BĚHOUNEK kungu, Visočinas reģiona prezidentu,

                           —

                              Milada EMMEROVÁ kundzi, Plzeņas reģiona prezidenti,

                           —

                              Stanislav MIŠÁK kungu, Zlīnas reģiona prezidentu,

                           —

                              Lubomír FRANC kungu, Hrādeckrāloves reģiona prezidentu.

         2. pants
   Šis lēmums stājas spēkā tā pieņemšanas dienā.

      Briselē, 2009. gada 24. septembrī

            Padomes vārdā –

            priekšsēdētāja

         M. OLOFSSON

      (1)  OV L 56, 25.2.2006., 75. lpp.


title: Padomes Lēmums 2013/726/KĀDP ( 2013. gada 9. decembris ) par atbalstu ANO DP Rezolūcijai 2118 (2013) un OPCW Izpildpadomes Lēmumam EC-M-33/Dec 1, īstenojot ES Stratēģiju masu iznīcināšanas ieroču izplatīšanas novēršanai

text:
               10.12.2013

               LV

               Eiropas Savienības Oficiālais Vēstnesis

               L 329/41

         PADOMES LĒMUMS 2013/726/KĀDP
   (2013. gada 9. decembris)
   par atbalstu ANO DP Rezolūcijai 2118 (2013) un OPCW Izpildpadomes Lēmumam EC-M-33/Dec 1, īstenojot ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu un 31. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2013. gada 27. septembrī Ķīmisko ieroču aizlieguma organizācijas (OPCW) Izpildpadome tās EC-M-33 sesijas laikā pieņēma “Lēmumu par Sīrijas ķīmisko ieroču iznīcināšanu”.

               (2)

               2013. gada 27. septembrī Apvienoto Nāciju Organizācijas Drošības padome – dziļi sašutusi par ķīmisko ieroču izmantošanu Rif Damascus2013. gada 21. augustā, kā tas ir secināts ANO misijas ziņojumā –, 2013. gada 28. septembrī pieņēma Rezolūciju 2118 (2013), kurā nosoda minēto ieroču izmantošanas rezultātā notikušo civiliedzīvotāju nogalināšanu, apstiprina, ka ķīmisko ieroču izmantošana ir nopietns starptautisko tiesību pārkāpums, uzsver, ka personas, kas ir vainojamas ķīmisko ieroču jebkāda veida izmantošanā, ir jāsauc pie atbildības, kā arī uzsver, ka vienīgais risinājums krīzei, kas pašlaik norisinās Sīrijas Arābu Republikā, ir iekļaujoša un pašu sīriešu vadīta politiska procesa īstenošana, balstoties uz 2012. gada 30. jūnija Ženēvas paziņojumu, un uzsver, ka pēc iespējas drīzāk ir jāsarīko starptautiska konference, kas veltīta ar Sīriju saistītiem jautājumiem.

               (3)

               Nākot klajā ar paziņojumu, Sīrijas Arābu Republikas valdība atzina to, ka pastāv plaša mēroga ķīmisko ieroču programma un ievērojami ķīmisko ieroču daudzumi, kas rada nopietnas bažas neizplatīšanas, atbruņošanās un drošības kontekstā.

               (4)

               Pēc tam, kad 2013. gada 14. oktobrī Sīrijas Arābu Republika pievienojās Konvencijai par ķīmisko ieroču izstrādāšanas, ražošanas, uzglabāšana un lietošanas aizliegšanu un to iznīcināšanu (turpmāk “Ķīmisko ieroču konvencija vai “CWC”), OPCW ir atbildīga par Sīrijas atbilstības CWC un jebkuriem atbilstīgiem OPCW Izpildpadomes lēmumu noteikumiem pārbaudīšanu, un kā daļa no kopīgās misijas - par atbilstības jebkuriem atbilstīgiem ANO DP rezolūciju noteikumiem uzraudzīšanu.

               (5)

                  OPCW ģenerāldirektors 2013. gada 16. oktobrī atgādināja CWC dalībvalstīm (piezīme S/1132/2013), ka Izpildpadome savā lēmumā “Sīrijas ķīmisko ieroču iznīcināšana” (EC-M-33/DEC.1) nolēma inter alia“steidzami apsvērt to darbību finansēšanas mehānismus, kuras Sekretariāts veic saistībā ar Sīrijas Arābu Republiku, un aicināt visas dalībvalstis, kuras to var izdarīt, sniegt brīvprātīgas iemaksas saistībā ar darbībām, ko veic šā lēmuma īstenošanas kontekstā”. Tajā pašā piezīmē “visas dalībvalstis” tika aicinātas “apsvērt iespēju veikt brīvprātīgu iemaksu, kas var būt jebkāda summa, Trasta fondā Sīrijai, lai palīdzētu risināt, iespējams, vienu no vissarežģītākajām problēmām organizācijas vēsturē”. Trasta fonds var pieņemt iemaksas arī no citiem avotiem, tostarp nevalstiskām organizācijām, iestādēm vai privātiem līdzekļu devējiem.

               (6)

               Eiropas Savienības Padome 21. oktobra secinājumos pauda gandarījumu par OPCW Izpildpadomes lēmumu un ANO DP Rezolūciju 2118 un atkārtoti uzsvēra Savienība gatavību apsvērt atbalsta sniegšanu.

               (7)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (“Stratēģija”), kuras III nodaļā ir iekļauts saraksts ar pasākumiem, kas jāveic gan Savienībā, gan trešās valstīs, lai apkarotu šādu ieroču izplatīšanu.

               (8)

               Stratēģijā uzsvērta CWC un OPCW būtiskā nozīme no ķīmiskiem ieročiem brīvas pasaules izveidē.

               (9)

               Savienība aktīvi īsteno Stratēģiju un veic pasākumus, kas uzskaitīti tās III nodaļā, jo īpaši nodrošinot finanšu līdzekļus tādu konkrētu projektu atbalstam, kurus īsteno daudzpusējas iestādes, piemēram, OPCW. Padome 2012. gada 23. martā attiecīgi pieņēma Lēmumu 2012/166/KĀDP (1) par atbalstu OPCW darbībām.

               (10)

                  OPCW ģenerāldirektors 2013. gada 21. novembrī iesniedza lūgumu Savienībai saistībā ar iemaksu Sīrijas trasta fondā.

               (11)

               Šā lēmuma tehniskā īstenošana būtu jāuztic OPCW. Savienības atbalstītos projektus var finansēt tikai ar brīvprātīgām iemaksām OPCW trasta fondā. Šādām iemaksām, kas jāveic Savienībai, būs svarīga nozīme, lai OPCW varētu pildīt uzdevumus, kā norādīts ANO DP Rezolūcijā 2118 (2013. gada 27. septembris).

               (12)

               Savienības finansiālā ieguldījuma pienācīgu īstenošana būtu jāuztic pārraudzīt Komisijai,

         IR PIEŅĒMUSI ŠO LĒMUMU.
   1. pants
   1.   Savienība atbalsta OPCW darbības, palīdzot segt izmaksas, kuras saistītas ar pārbaudēm un verifikāciju, ko veic attiecībā uz Sīrijas ķīmisko ieroču iznīcināšanu, kā arī izmaksas saistībā ar darbībām, kuras papildina uzticētos pamatuzdevumus, atbalstot ANO DP Rezolūciju 2118 (2013) un OPCW Izpildpadomes 2013. gada 28. septembra lēmumu par Sīrijas ķīmisko ieroču iznīcināšanu, kā arī turpmākās un saistītās rezolūcijas un lēmumus.
   2.   Projekts, kuru atbalsta ar šo Padomes lēmumu, ir ar situācijas apzināšanos saistītu materiālu nodrošināšana attiecībā uz OPCW un ANO kopīgās misijas drošību, tostarp ceļu tīkla stāvokli, piegādājot OPWC satelītattēlus un saistītus ES Satelītcentra (EU SATCEN) informatīvos materiālus.
   Projekta sīks apraksts ir izklāstīts pielikumā.
   2. pants
   1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“AP”).
   2.   Lēmuma 1. panta 2. punktā minēto darbību tehnisko īstenošanu uztic OPCW. Tā šo uzdevumu veic AP uzraudzībā. Šim nolūkam AP slēdz vajadzīgās vienošanās ar OPCW.
   3. pants
   1.   Finanšu atsauces summa 1. panta 2. punktā minēto projektu īstenošanai ir EUR 2 311 842.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šim nolūkam tā slēdz finansēšanas nolīgumu ar OPCW. Finansēšanas nolīgumā paredz, ka OPCW nodrošina Savienības ieguldījuma apjomam atbilstīgu redzamību.
   4.   Komisija cenšas noslēgt 3. punktā minēto finansēšanas nolīgumu, cik drīz vien iespējams pēc šā lēmuma stāšanās spēkā. Tā informē Padomi par jebkādām grūtībām šajā procesā, kā arī par minētā finansēšanas nolīguma noslēgšanas dienu.
   4. pants
   1.   Pamatojoties uz OPCW sagatavotiem regulāriem ziņojumiem, AP ziņo Padomei par šā lēmuma īstenošanu. Minētie ziņojumi ir pamatā Padomes veiktajiem izvērtējumiem.
   2.   Komisija ziņo par 1. panta 2. punktā minētā projekta īstenošanas finansiālajiem aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Tas zaudē spēku 12 mēnešus pēc dienas, kad ir noslēgts 3. panta 3. punktā minētais finansēšanas nolīgums starp Komisiju un OPCW, vai tas zaudē spēku 2014. gada 10. jūnijs ja neviens šāds finansēšanas nolīgums līdz tam laikam nav noslēgts.

      Briselē, 2013. gada 9. decembrī

            Padomes vārdā –

            priekšsēdētāja

         A. PABEDINSKIENĖ

      (1)  Padomes Lēmums 2012/166/KĀDP (2012. gada 23. marts) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 87, 24.3.2012., 49. lpp.).

      PIELIKUMS

         EIROPAS SAVIENĪBAS ATBALSTS ANO DP REZOLŪCIJAI 2118 (2013) UN OPCW IZPILDPADOMES LĒMUMAM EC-M-33/DEC 1, ĪSTENOJOT ES STRATĒĢIJU MASU IZNĪCINĀŠANAS IEROČU IZPLATĪŠANAS NOVĒRŠANAI

         Projekts:
            OPCW un ANO kopīgajā misijā atbalstīt OPCW, nodrošinot satelītattēlus

         Mērķis

         OPCW un ANO kopīgajā misijā atbalstīt OPCW saistībā ar tās uzdevumiem saskaņā ar atbilstīgām ANO DP rezolūcijām un OPCW Izpildpadomes lēmumiem, kā arī atbilstīgi Ķīmisko ieroču konvencijas noteikumiem.

         Rezultāti

      Ceļu tīkla stāvokļa novērtējums, jo īpaši nosakot vietas, kur ceļi ir bloķēti, un ceļu posmus, kuros pārvietošanās ir apgrūtināta; labāka situācijas izpratne jomā, kas saistīta ar Sīrijā izvietotās OPCW un ANO kopīgās misijas drošību un attiecībā uz vietām, kas jāapmeklē/jāpārbauda.

         Darbības

      Atbalstu OPCW sniegs, visā misijas darbības laikā no līguma parakstīšanas brīža līdz 2014. gada 31. decembrim ik nedēļu nodrošinot ES Satelītcentra (EU SATCEN) 4–5 satelītattēlu piegādes.
      ANO un OPCW savas darbības izstrādās sadarbībā ar attiecīgiem partneriem, tostarp starptautiskām organizācijām un aģentūrām, lai nodrošinātu efektīvu sinerģiju un novērstu darbību dublēšanos.


title: Komisijas Lēmums ( 2010. gada 17. februāris ), ar ko ieceļ Eiropas Patērētāju padomdevēju grupas locekļus un viņu vietniekus

text:
               27.2.2010

               LV

               Eiropas Savienības Oficiālais Vēstnesis

               C 50/4

         KOMISIJAS LĒMUMS
   (2010. gada 17. februāris),
   ar ko ieceļ Eiropas Patērētāju padomdevēju grupas locekļus un viņu vietniekus
   2010/C 50/03
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Komisijas 2009. gada 14. septembra Lēmumu 2009/705/EK, ar ko tiek izveidota Eiropas Patērētāju padomdevēja grupa (1), un jo īpaši tā 4. pantu,
   tā kā:

               (1)

               Eiropas Patērētāju padomdevējas grupas pašreizējo locekļu pilnvaru termiņš beidzās 2009. gada 14. novembrī.

               (2)

               Tāpēc uz trīs gadu laikposmu jāieceļ jauni locekļi un vietnieki, pamatojoties uz priekšlikumiem, ko iesniegušas dalībvalstis un Eiropas patērētāju organizācijas,

         IR NOLĒMUSI ŠĀDI.
   Vienīgais pants
   Par Eiropas Patērētāju padomdevējas grupas locekļiem vai vietniekiem uz trīs gadu pilnvaru laiku ieceļ šīs personas:

               Locekļi

               Vietnieki

                  Gilles de HALLEUX (BE)

                  Thibault WILLAERT (BE)

                  Asen NENOV (BG)

                  Bogomil NIKOLOV (BG)

                  Karel PAVLÍK (CZ)

                  Libor DUPAL (CZ)

                  Rasmus KJELDAHL (DK)

                  Benedicte FEDERSPIEL (DK)

                  Cornelia TAUSCH (DE)

                  Heinz WILLNAT (DE)

                  Linda LÄÄNESAAR (EE)

                  Enn-Toivo ANNUK (EE)

                  James DOORLEY (IE)

                  Dermott JEWELL (IE)

                  Evangelia KEKELEKI (EL)

                  Konstantinos DAGKOS (EL)

                  Conchy MARTIN REY (ES)

                  Eugenio RIBÓN SEISDEDOS (ES)

                  Sandrine PERROIS (FR)

                  Elsa COHEN (FR)

                  Massimiliano DONA (IT)

                  Carlo PILERI (IT)

                  Giorgos TZIAPOURAS (CY)

                  Maria FOTIOU (CY)

               Baiba MILTOVIČA (LV)

               Aivars SMAGARS (LV)

                  Eglė KYBARTIENĖ (LT)

                  Zita ČEPONYTÉ (LT)

                  Eugène KIRSCH (LU)

                  Bob SCHMITZ (LU)

                  Zsolt HAJNAL (HU)

                  Anita CZÁR (HU)

                  Jāieceļ (MT)

                  Jāieceļ (MT)

                  Rogier KLIMBIE (NL)

                  Rob DORSCHEIDT (NL)

                  Karl KOLLMANN (AT)

                  Ulrike DOCEKAL (AT)

                  Olesia FRĄCZEK (PL)

                  Grażyna ROKICKA (PL)

                  Luís SILVEIRA RODRIGUES (PT)

                  Patrícia GOMES (PT)

                  Emil BOJIN (RO)

                  Sorin TOMA (RO)

                  Breda KUTIN (SI)

                  Živa DROL NOVAK (SI)

                  Miroslav TULÁK (SK)

                  Božena STAŠENKOVÁ (SK)

                  Tuula SARIO (FI)

                  Kaisa PANNIMAA-PÄTSI (FI)

                  Jens HENRIKSSON (SE)

                  Jan BERTOFT (SE)

                  Michelle SMYTH (UK)

                  Jill JOHNSTONE (UK)

                  Stephen RUSSELL (ANEC)

                  Chiara GIOVANNINI (ANEC)

                  Monique GOYENS (BEUC)

                  Ursula PACHL (BEUC)

      Briselē, 2010. gada 17. februārī

            Komisijas vārdā,

            priekšsēdētāja vārdā –

            veselības un patērētāju ģenerāldirektors

         Robert MADELIN

      (1)  OV L 244, 16.9.2009., 21. lpp.


title: 2013/169/ES: Eiropas Centrālās bankas Lēmums ( 2013. gada 20. marts ) par noteikumiem tam, kā pašu emitētas nenodrošinātas valsts garantētas banku obligācijas izmanto par nodrošinājumu Eurosistēmas monetārās politikas operācijās (ECB/2013/6)

text:
               5.4.2013

               LV

               Eiropas Savienības Oficiālais Vēstnesis

               L 95/22

         EIROPAS CENTRĀLĀS BANKAS LĒMUMS
   (2013. gada 20. marts)
   par noteikumiem tam, kā pašu emitētas nenodrošinātas valsts garantētas banku obligācijas izmanto par nodrošinājumu Eurosistēmas monetārās politikas operācijās
   (ECB/2013/6)
   (2013/169/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu un 12.1., 14.3. un 18.2. pantu,
   tā kā:

               (1)

               Saskaņā ar Eiropas Centrālo banku sistēmas un Eiropas Centrālās bankas Statūtu 18.1. pantu Eiropas Centrālā banka (ECB) un to dalībvalstu nacionālās centrālās bankas, kuru valūta ir euro (turpmāk – “NCB”), var veikt kredītoperācijas ar kredītiestādēm un citiem tirgus dalībniekiem, aizdodot pret atbilstošu nodrošinājumu. Standarta nosacījumi, ar kādiem ECB un NCB ir gatavas veikt kredītoperācijas, tostarp kritēriji, kas nosaka nodrošinājuma atbilstību Eurosistēmas kredītoperāciju mērķiem, noteikti I pielikumā 2011. gada 20. septembra Pamatnostādnei ECB/2011/14 par Eurosistēmas monetārās politikas instrumentiem un procedūrām (1).

               (2)

               Saskaņā ar Pamatnostādnes ECB/2011/14 I pielikuma 1.6. sadaļu ECB Padome jebkurā laikā var mainīt Eurosistēmas monetārās politikas operāciju instrumentus, nosacījumus, kritērijus un procedūras.

               (3)

               Nenodrošinātu valsts garantētu banku obligāciju tieša izmantošana un šādu obligāciju netieša izmantošana par nodrošinājumu, iekļaujot tās tādu nodrošināto obligāciju pūlā, kuras emitējis darījumu partneris – nenodrošināto banku obligāciju emitents vai ar to cieši saistīti uzņēmumi, Eurosistēmas monetārās politikas operācijās būtu pilnībā jāizbeidz no 2015. gada 1. marta. ECB Padome ārkārtas gadījumos varētu lemt par pagaidu atbrīvojumu no šī aizlieguma attiecībā uz darījumu partneriem, kuri piedalās Eurosistēmas monetārās politikas operācijās.

               (4)

               Šāda izņēmuma noteikumi būtu jānosaka ECB lēmumā,

         IR PIEŅĒMUSI ŠO LĒMUMU.
   1. pants
   Izmaiņas noteikumos tam, kā pašu emitētas nenodrošinātas valsts garantētas banku obligācijas izmanto par nodrošinājumu
   1.   Nenodrošinātas banku obligācijas, kuras emitējis to izmantotājs darījumu partneris vai ar to cieši saistīti uzņēmumi un kuras pilnība garantē viena vai vairākas Eiropas Ekonomikas zonas (EEZ) valstu valsts sektora iestādes, kurām ir tiesības iekasēt nodokļus, šāds darījumu partneris no 2015. gada 1. marta vairs nevar izmantot par nodrošinājumu Eurosistēmas monetārās politikas operācijās: a) ne tieši, b) ne netieši, iekļaujot tās tādu nodrošināto obligāciju pūlā, kuras emitējis darījumu partneris – nenodrošināto banku obligāciju emitents vai ar to cieši saistīti uzņēmumi.
   2.   ECB Padome ārkārtas gadījumos var lemt par pagaidu atbrīvojumu no 1. punktā paredzētā aizlieguma, kas nepārsniedz trīs gadus. Atbrīvojuma lūgumam pievieno finansējuma plānu, kurā norāda, kā lūguma iesniedzējs darījumu partneris pakāpeniski pārtrauks izmantot paša emitētas nenodrošinātas valsts garantētas banku obligācijas, vēlākais, trīs gadu laikā pēc atbrīvojuma piešķiršanas.
   3.   Jebkuru pretrunu gadījumā starp šo lēmumu, Pamatnostādni ECB/2011/14 un 2013. gada 20. marta Pamatnostādni ECB/2013/4 par papildu pagaidu pasākumiem attiecībā uz Eurosistēmas refinansēšanas operācijām un nodrošinājuma atbilstību (2), kā tās nacionālajā līmenī ieviesušas NCB, noteicošais ir šis lēmums.
   2. pants
   Stāšanās spēkā
   Šis lēmums stājas spēkā 2013. gada 22. martā.

      Frankfurtē pie Mainas, 2013. gada 20. martā

            ECB prezidents

         Mario DRAGHI

      (1)  OV L 331, 14.12.2011., 1. lpp.

      (2)  Skatīt šā Oficiālā Vēstneša 23. lpp.


Eiropas Parlamenta lēmums par pastāvīgo komiteju sastāvu


title: EBTA Uzraudzības iestādes Lēmums Nr. 394/11/COL ( 2011. gada 14. decembris ), ar kuru astoņdesmit trešo reizi groza procedūras un materiālo tiesību noteikumus valsts atbalsta jomā, iekļaujot jaunu nodaļu par valsts atbalsta noteikumu piemērošanu no 2012. gada 1. janvāra atbalsta pasākumiem banku labā saistībā ar finanšu krīzi

text:
               24.10.2013

               LV

               Eiropas Savienības Oficiālais Vēstnesis

               L 282/72

         EBTA UZRAUDZĪBAS IESTĀDES LĒMUMS
   Nr. 394/11/COL
   (2011. gada 14. decembris),
   ar kuru astoņdesmit trešo reizi groza procedūras un materiālo tiesību noteikumus valsts atbalsta jomā, iekļaujot jaunu nodaļu par valsts atbalsta noteikumu piemērošanu no 2012. gada 1. janvāra atbalsta pasākumiem banku labā saistībā ar finanšu krīzi
   EBTA UZRAUDZĪBAS IESTĀDE („IESTĀDE”),
   tā kā:
   Saskaņā ar Uzraudzības iestādes un Tiesas nolīguma 5. panta 2. punkta b) apakšpunktu Iestāde sniedz paziņojumus vai izdod pamatnostādnes par EEZ līgumā regulētajiem jautājumiem, ja šis Līgums vai Uzraudzības iestādes un Tiesas nolīgums to skaidri paredz vai ja Iestāde to uzskata par nepieciešamu.
   Eiropas Komisija 2011. gada 1. decembrī pieņēma paziņojumu par valsts atbalsta noteikumu piemērošanu no 2012. gada 1. janvāra atbalsta pasākumiem banku labā saistībā ar finanšu krīzi (1).
   Šis paziņojums attiecas arī uz Eiropas Ekonomikas zonu.
   Visā Eiropas Ekonomikas zonā ir jānodrošina EEZ valsts atbalsta noteikumu vienāda piemērošana saskaņā ar EEZ līguma 1. pantā noteikto viendabīguma mērķi.
   Saskaņā ar EEZ līguma XV pielikuma 11. lappusē iekļautās nodaļas „VISPĀRĪGA INFORMĀCIJA” II punktu Iestādei pēc apspriešanās ar Komisiju ir jāpieņem tiesību akti atbilstoši Eiropas Komisijas pieņemtajiem tiesību aktiem.
   Iestāde par minēto jautājumu apspriedās ar Eiropas Komisiju un EBTA valstīm ar 2011. gada 2. decembra vēstulēm,
   IR PIEŅĒMUSI ŠO LĒMUMU.
   1. pants
   Valsts atbalsta pamatnostādnes groza, ieviešot jaunu nodaļu par valsts atbalsta noteikumu piemērošanu no 2012. gada 1. janvāra atbalsta pasākumiem banku labā saistībā ar finanšu krīzi.
   Jaunā nodaļa ir iekļauta šā lēmuma pielikumā.
   2. pants
   Autentisks ir tikai lēmuma teksts angļu valodā.

      Briselē, 2011. gada 14. decembrī

            EBTA Uzraudzības iestādes vārdā –
         Oda Helen SLETNES

            priekšsēdētāja

         Sverrir Haukur GUNNLAUGSSON

            Kolēģijas loceklis

      (1)  OV C 356, 6.12.2012., 7. lpp.

      PIELIKUMS

         VALSTS ATBALSTA NOTEIKUMU PIEMĒROŠANA NO 2012. GADA 1. JANVĀRA ATBALSTA PASĀKUMIEM BANKU LABĀ SAISTĪBĀ AR FINANŠU KRĪZI

      1.   Ievads

                  (1)

                  Kopš pasaules finanšu krīzes sākuma 2008. gada rudenī EBTA Uzraudzības iestāde (“Iestāde”) ir pieņēmusi četrus pamatnostādņu kopumus (1), kuros sniegti sīki izstrādāti norādījumi par kritērijiem attiecībā uz finanšu iestādēm sniegtā valsts atbalsta atbilstību Līguma par Eiropas Ekonomikas zonu („EEZ līgums”) 61. panta 3. punkta b) apakšpunkta prasībām (2). Minēto pamatnostādņu nodaļas ir valsts atbalsta noteikumu piemērošana pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi (3) (Banku darbības pamatnostādnes); finanšu iestāžu rekapitalizācija pašreizējās finanšu krīzes apstākļos: atbalsta ierobežošana līdz nepieciešamajam minimumam un aizsardzības līdzekļi pret pārmērīgiem konkurences traucējumiem (4) ("Rekapitalizācijas pamatnostādnes"); samazinātas vērtības aktīviem piemērojamais režīms EEZ banku nozarē (5) (“Samazinātas vērtības aktīvu pamatnostādnes”) un Finanšu nozares dzīvotspējas atjaunošana un tās pārstrukturēšanas pasākumu novērtējums pašreizējās krīzes apstākļos atbilstīgi valsts atbalsta noteikumiem (6) (“Pārstrukturēšanas pamatnostādnes”). Trijās no šīm četrām pamatnostādnēm (Banku darbības, Rekapitalizācijas un Samazinātas vērtības aktīvu pamatnostādnēs) ir izklāstīti priekšnoteikumi EBTA valstu sniegtā atbalsta galveno veidu – saistību garantijas, rekapitalizācijas un aktīvu glābšanas pasākumu – atbilstībai, savukārt Pārstrukturēšanas pamatnostādnēs ir sīki noteiktas konkrētās iezīmes, kas ir jāatspoguļo pārstrukturēšanas plānā (vai dzīvotspējas plānā) tāda ar krīzi saistīta valsts atbalsta konkrētajā kontekstā, kas bankām piešķirts, pamatojoties uz EEZ līguma 61. panta 3. punkta b) apakšpunktu.

                  (2)

                  Iestāde 2011. gada 2. martā pieņēma pamatnostādņu piekto kopumu par valsts atbalsta noteikumu piemērošanu no 2011. gada 1. janvāra atbalsta pasākumiem banku labā saistībā ar finanšu krīzi (7) ("Termiņa pagarinājuma pamatnostādnes"). Minētajās pamatnostādnēs, grozot noteikumus, attiecībā uz Pārstrukturēšanas pamatnostādnēm, kas ir vienīgās no četrām pamatnostādnēm, kurām noteikts konkrēts termiņš, noteica darbības termiņa pagarinājumu līdz 2011. gada 31. decembrim. Termiņa pagarinājuma pamatnostādnēs Iestāde arī norādīja, ka pēc tās uzskatiem prasības valsts atbalsta apstiprināšanai saskaņā ar EEZ līguma 61. panta 3. punkta b) apakšpunktu, kas izņēmuma kārtā ļauj piešķirt atbalstu, lai novērstu nopietnus traucējumus kādas ES dalībvalsts vai EBTA valsts tautsaimniecībā, joprojām bija izpildītas un ka Banku darbības pamatnostādnes, Rekapitalizācijas pamatnostādnes un Samazinātas vērtības aktīvu pamatnostādnes paliks spēkā, lai sniegtu norādījumus par bankām sniegtā ar krīzi saistītā atbalsta atbilstības kritērijiem, pamatojoties uz EEZ līguma 61. panta 3. punkta b) apakšpunktu.

                  (3)

                  Pastiprinoties saspīlējumiem valsts parādu tirgos 2011. gadā, radies aizvien lielāks spiediens banku nozarei EEZ, īpaši attiecībā uz pieeju termiņfinansējuma tirgiem. Pasākumi banku nozarē, par kuriem vienojās valstu un valdību vadītāji 2011. gada 26. oktobra sanāksmē (8), cenšas atjaunot uzticību banku nozarei, nodrošinot garantijas vidēja termiņa finansējumam un izveidojot kapitāla pagaidu rezervi, kuras kapitāla attiecība ir 9 % no augstākās kvalitātes kapitāla pēc tam, kad ņemts vērā valsts parāda vērtspapīru daļas vērtības samazinājums salīdzinājumā ar pašreizējām tirgus cenām. Neraugoties uz minētajiem pasākumiem, Iestāde uzskata, ka prasības, lai valsts atbalstu apstiprinātu saskaņā ar 61. panta 3. punkta b) apakšpunktu, tiks izpildītas pēc 2011. gada beigām.

                  (4)

                  Tādējādi Banku darbības, Rekapitalizācijas un Samazinātas vērtības aktīvu pamatnostādnes paliks spēkā pēc 2011. gada 31. decembra. Līdzīgā kārtā ir pagarināts Pārstrukturēšanas pamatnostādņu piemērošanas termiņš laikposmam pēc 2011. gada 31. decembra (9). Iestāde turpinās uzraudzīt situāciju finanšu tirgos un veiks pasākumus, lai izstrādātu pastāvīgus noteikumus valsts atbalstam banku glābšanai un pārstrukturēšanai, pamatojoties uz EEZ līguma 61. panta 3. punkta b) apakšpunktu, tiklīdz to ļaus tirgus apstākļi.

                  (5)

                  Lai atvieglotu pasākumu īstenošanu banku nozarē un ņemtu vērā izmaiņas banku riska profilā kopš krīzes sākuma, ir vēlams precizēt un atjaunināt noteikumus par konkrētiem jautājumiem. Šajās pamatnostādnēs ir izklāstīti vajadzīgie grozījumi attiecībā uz bankām sniegtā ar krīzi saistītā valsts atbalsta parametru atbilstību no 2012. gada 1. janvāra. Jo īpaši šīs pamatnostādnes:

                              a)

                              papildina Rekapitalizācijas pamatnostādnes, sniedzot sīkākas norādes par piemērotas samaksas nodrošināšanu attiecībā uz kapitāla instrumentiem, kuri negarantē fiksētu peļņu;

                              b)

                              izskaidro, kā Iestāde veiks banku ilgtermiņa dzīvotspējas proporcionālu novērtējumu saistībā ar pasākumiem banku nozarē; un

                              c)

                              ievieš pārskatītu metodi, lai nodrošinātu, ka maksas, kas jāmaksā par garantijām par banku saistībām, ir pietiekamas, lai iesaistīto atbalstu ierobežotu līdz minimumam, ar mērķi nodrošināt, ka attiecīgajā metodē tiktu ņemta vērā banku kredītsaistību nepildīšanas mijmaiņas līgumu (CDS) likmju starpības lielāka diferencēšana pēdējā laikā un attiecīgās EBTA valsts CDS likmju starpības ietekme.

            2.   Cenu noteikšana un noteikumi valsts veiktai rekapitalizācijai

                  (6)

                  Rekapitalizācijas pamatnostādnēs ir sniegtas vispārīgas norādes par kapitāla injekciju cenu noteikšanu. Minētās norādes ir vērstas galvenokārt uz kapitāla instrumentiem ar fiksētu ienesīgumu.

                  (7)

                  Ņemot vērā regulatīvās izmaiņas un mainīgos tirgus apstākļus, Iestāde paredz, ka valsts kapitāla injekcijas nākotnē parasti var tikt veiktas, izmantojot akcijas ar mainīgu ienesīgumu. Ir vēlams precizēt noteikumus par cenu noteikšanu kapitāla injekcijai, ņemot vērā, ka atlīdzība par šādām akcijām ir (nenoteiktas) dividendes un kapitāla pieaugums, tādēļ ir sarežģīti tieši novērtēt ex-ante atlīdzību par šādiem instrumentiem.

                  (8)

                  Līdz ar to Iestāde atlīdzību par šādām kapitāla injekcijām novērtēs, pamatojoties uz akciju emisijas cenu. Kapitāla injekcijas būtu jāparaksta, nosakot pietiekamu diskonta likmi akcijas cenai (pēc pielāgošanas "vērtības samazināšanās efektam" (10)), tieši pirms tiek paziņots par kapitāla injekciju, lai attiecīgajai valstij sniegtu pietiekamas garantijas par atbilstošu atlīdzību (11).

                  (9)

                  Attiecībā uz biržā kotētajām bankām akciju atsauces cenai būtu jābūt to akciju kotētajai tirgus cenai, kuru tiesības ir ekvivalentas tādām, kādas tiek noteiktas emitējamajām akcijām. Nekotētām bankām šādas tirgus cenas nav, un EBTA valstīm būtu jāizmanto piemērota uz tirgu balstīta novērtēšanas pieeja (tostarp pieeja, kurā izmanto līdzīgu uzņēmumu P/E attiecību, vai citas vispārīgi pieņemtas novērtēšanas metodes). Akcijas būtu jāparaksta ar atbilstošu diskonta likmi attiecībā pret minēto tirgus (vai uz tirgu balstītu) vērtību.

                  (10)

                  Ja EBTA valstis parakstās uz akcijām bez balsstiesībām, jāpieprasa augstāka diskonta likme, kuras apjomam būtu jāatspoguļo cenu starpība starp akcijām ar balsstiesībām un akcijām bez balsstiesībām dominējošajos tirgus apstākļos.

                  (11)

                  Rekapitalizācijas pasākumos ir jāietver piemēroti stimuli bankām, lai tās pēc iespējas drīzāk varētu "iziet" no valsts atbalsta pasākumiem. Attiecībā uz akcijām ar mainīgu ienesīgumu, ja iziešanas stimuli ir izstrādāti tā, ka tie ierobežo attiecīgās EBTA valsts izaugsmes potenciālu, piemēram, izsniedzot garantijas vēsturiskajiem akcionāriem, lai tie varētu no valsts atpirkt jaunās emisijas akcijas par cenu, kas valstij veido samērīgu gada peļņu, jāpieprasa piemērot augstāku diskonta likmi, lai atspoguļotu iespējamo izaugsmes potenciālu.

                  (12)

                  Jebkurā gadījumā diskonta likmes apjomam jāatspoguļo kapitāla injekcijas apjoms attiecībā uz pašreizējo 1. līmeņa pamatkapitālu. Lielāks kapitāla trūkums attiecībā uz pašreizējo kapitālu norāda uz lielāku risku attiecīgajai valstij, un tādējādi nepieciešams piemērot augstāku diskonta likmi.

                  (13)

                  Hibrīdu instrumentiem principā būtu jāietver "alternatīvs kuponu kompensēšanas mehānisms", ar ko kuponus, ko nevar izmaksāt skaidrā naudā, attiecīgajai valstij izmaksātu, veicot akciju jaunu emisiju.

                  (14)

                  Iestāde turpinās pieprasīt EBTA valstīm iesniegt pārstrukturēšanas plānu (vai jau pašreizējā pārstrukturēšanas plāna atjauninājumu) sešu mēnešu laikā no dienas, kad pieņemts Iestādes lēmumus, ar ko atļauj piešķirt glābšanas atbalstu jebkurai bankai, kas saņem valsts atbalstu rekapitalizācijas vai samazinātas vērtības aktīvu veidā. Ja banka ir bijusi iepriekšējā glābšanas atbalsta saņēmēja saskaņā ar noteikumiem, kas reglamentē bankām piešķiramā atbalsta saderību ar EEZ līguma 61. panta 3. punkta b) apakšpunktu, tās pašas vai citas pārstrukturēšanas darbības ietvaros, Iestāde var pieprasīt, lai tiktu iesniegts pārstrukturēšanas plāns laikposmā, kas ir īsāks par sešiem mēnešiem. Iestāde sāks veikt banku ilgtermiņa dzīvotspējas proporcionālu novērtējumu, pilnībā ņemot vērā elementus, kas norāda uz banku dzīvotspēju ilgtermiņā bez vajadzības veikt būtisku pārstrukturēšanu, jo īpaši, ja kapitāla trūkums ir cieši saistīts ar uzticības krīzi valsts parāda dēļ, valsts kapitāla injekcija ir ierobežota līdz tādam apjomam, kas vajadzīgs, lai kompensētu zaudējumus, ko rada EEZ līguma Līgumslēdzēju pušu obligāciju piesaiste reālajai tirgus vērtībai bankās, kuras savādāk ir dzīvotspējīgas, un analīze liecina, ka attiecīgās bankas, iegādājoties valsts parādu, neuzņēmās pārmērīgu risku.

            3.   Cenu noteikšana un noteikumi valsts sniegtām garantijām

                  (15)

                  Bankas var saņemt valsts garantiju par jaunu (nodrošinātu vai nenodrošinātu) parāda instrumentu emisiju, izņemot par tādiem instrumentiem, ko var kvalificēt kā kapitālu. Tā kā spiediens uz bankām ir koncentrēts termiņfinansējuma tirgos, valsts garantijām kopumā būtu jāattiecas tikai uz parādu ar dzēšanas termiņu no viena līdz pieciem gadiem (septiņi gadi attiecībā uz segtajām obligācijām).

                  (16)

                  Kopš krīzes sākuma valsts garantiju cenu noteikšana ir bijusi saistīta ar attiecīgā saņēmēja CDS likmju starpības mediānu laikposmā no 2007. gada 1. janvāra līdz 2008. gada 31. augustam. Lai labāk atspoguļotu atsevišķu saņēmēju riska profilu, no 2010. gada 1. jūlija minētās cenas tika paaugstinātas (12).

                  (17)

                  Lai ņemtu vērā banku CDS likmju starpības riska lielāku diferencēšanu pēdējā laikā, minētā cenas noteikšanas formula būtu jāatjaunina, lai atsauktos uz CDS likmju starpības mediānu par trīs gadu laikposmu, kas beidzies vienu mēnesi pirms garantiju piešķiršanas. Tā kā pēdējos gados CDS likmju starpības palielināšanās pamatā daļēji ir ietekmes, kas nav saistītas ar atsevišķām bankām, jo īpaši saspīlējuma saasināšanās valstu parādu tirgos un riska uztveres vispārējā pastiprināšanās banku nozarē, attiecīgajai formulai jānodala atsevišķām bankām raksturīgie riski no izmaiņām EEZ valstu CDS likmju starpībā un tirgū kopumā. Minētajai formulai arī jāatspoguļo tas, ka garantijas par segtajām obligācijām galvotāju pakļauj būtiski zemākam riskam nekā garantijas par nenodrošinātu parādu.

                  (18)

                  Saskaņā ar 17. punktā minētajiem principiem pārskatītā cenu noteikšanas formula, kas izklāstīta pielikumā, nosaka minimālās garantijas maksas, kuras būtu jāpiemēro, ja valsts garantijas tiek piešķirtas valsts mērogā, neveidojot garantiju fondu starp EBTA valstīm. Iestāde minēto formulu piemēros visām valsts garantijām par banku saistībām ar dzēšanas termiņu no viena vai vairāk gadiem, kuras piešķirtas, sākot no 2012. gada 1. janvāra.

                  (19)

                  Ja garantijas attiecas uz saistībām, kas nav izteiktas galvotāja vietējā valūtā, būtu jāpiemēro papildu maksa, lai segtu ārvalstu valūtas risku, ko uzņēmies galvotājs.

                  (20)

                  Ja garantijām ir jāsedz parāds ar dzēšanas termiņu, kas nepārsniedz vienu gadu, Iestāde turpinās piemērot spēkā esošo cenu noteikšanas formulu, kas kā atsauce ir izklāstīta papildinājumā. Iestāde neatļaus piešķirt garantijas, kas attiecas uz parādu ar dzēšanas termiņu, kas ir mazāks par trim mēnešiem, izņemot gadījumus, kuros šādas garantijas ir vajadzīgas finansiālajai stabilitātei. Šādos gadījumos Iestāde novērtēs attiecīgo atlīdzību, ņemot vērā vajadzību pēc piemērotiem stimuliem, lai pēc iespējas drīzāk varētu pārtraukt izmantot valsts atbalstu.

                  (21)

                  Ja EBTA valstis nolemj izveidot kopīgu fondu garantijām par banku saistībām, Iestāde attiecīgi pārskatīs savus norādījumus, lai nodrošinātu īpaši to, ka EBTA valstu CDS likmju starpībai nozīme tiek piešķirta tikai tādā mērā, lai tiktu saglabāta tās lietderība.

                  (22)

                  Lai Iestāde varētu praksē novērtēt pārskatītās cenu noteikšanas formulas piemērošanu, EBTA valstīm, paziņojot par jaunām garantiju shēmām vai tādām, kurām pagarināts termiņš, būtu jānorāda, pamatojoties uz minēto formulu un izmantojot jaunākos tirgus datus, provizoriskā maksa katrai bankai, kas ir tiesīga saņemt šādas garantijas. EBTA valstīm trīs mēnešu laikā pēc katras garantēto obligāciju emisijas arī būtu jāpaziņo Iestādei par faktisko iekasēto garantijas maksu attiecībā uz katru minēto emisiju.

         (1)  EEZ līguma 61. un 62. panta un Uzraudzības un tiesas nolīguma 3. protokola 1. panta piemērošanas un interpretācijas pamatnostādnes, kuras Iestāde pieņēma un izdeva 1994. gada 19. janvārī un kuras ir publicētas Eiropas Savienības Oficiālajā Vēstnesī (turpmāks "OV"), OV L 231, 3.9.1994., 1. lpp. un EEZ papildinājumā Nr. 32, 3.9.1994., 1. lpp. Pamatnostādnes pēdējo reizi tika grozītas 2.3.2011. Valsts atbalsta pamatnostādņu atjauninātā versija ir publicēta Iestādes tīmekļa vietnē: http://www.eftasurv.int/state-aid/legal-framework/state-aid-guidelines/

         (2)  Lasītāju ērtības labad finanšu iestādes šajā dokumentā dēvētas vienkārši par „bankām”.

         (3)  Skatīt http://www.eftasurv.int/?1=1&showLinkID=16604&1=1

         (4)  Skatīt http://www.eftasurv.int/?1=1&showLinkID=16015&1=1

         (5)  Skatīt http://www.eftasurv.int/?1=1&showLinkID=16585&1=1

         (6)  Skatīt http://www.eftasurv.int/media/state-aid-guidelines/Part-VIII—Return-to-viability-and-the-assessment-of-restructuring-measures-in-the-financial-sector.pdf

         (7)  Skatīt http://www.eftasurv.int/media/state-aid-guidelines/Part-VIII—Financial-Crisis-Guidelines-2011.pdf

         (8)  ES valstu un valdību vadītāju 2011. gada 26. oktobra deklarācija, (http://www.consilium.europa-.eu/uedocs/cms_Data/docs/pressdata/en/ec/125621.pdf).

         (9)  Atbilstīgi Iestādes iepriekšējai praksei esošās vai jaunas banku atbalsta shēmas (neatkarīgi no atbalsta instrumentiem, kas tajās ietverti: garantija, rekapitalizācija, likviditāte, aktīvu glābšana, citi) tiks pagarinātas vai apstiprinātas tikai uz sešiem mēnešiem, lai vajadzības gadījumā pieļautu papildu pielāgojumus 2012. gada vidū.

         (10)  "Vērtības samazināšanās efektu" var kvantificēt, izmantojot vispārīgi pieņemtās tirgus metodes (piemēram, teorētisko akcijas vērtību pirms tiesību izmantošanas (TERP)).

         (11)  Ja EBTA valstis paraksta akciju emisiju, emitentam būtu jāmaksā atbilstoša nodeva par emisijas garantiju.

         (12)  Skatīt Konkurences ģenerāldirektorāta 2010. gada 30. aprīļa Darba dokumentu par valsts atbalsta noteikumu piemērošanu valsts garantiju shēmām, kas attiecas uz banku parādiem, ko izdod pēc 2010. gada 30. jūnija (http://ec.europa.eu/competition/state_aid/studies_reports/phase_out_bank_guarantees.pdf).

         Papildinājums

            Garantijas, kas attiecas uz parādu, kura dzēšanas termiņš ir viens gads vai vairāk

         Garantijas maksai būtu jābūt vismaz summai, ko veido:

                     1)

                     40 bāzes punktu (bp) pamatmaksa un

                     2)

                     uz risku balstīta maksa, kas vienāda ar 40 bāzes punktu vienību, un riska pakāpe, ko veido i) puse no koeficienta, kas iegūts, attiecīgā saņēmēja piecu gadu augstākās prioritātes CDS likmju starpības mediānu trīs gadu periodā, kas beidzas vienu mēnesi pirms garantētās obligācijas emisijas dienas, salīdzinot ar iTraxx Europe Senior Financials piecu gadu indeksa mediānas līmeni tajā pašā trīs gadu periodā, kā arī ii) puse no koeficienta, kas iegūts, visu EEZ valstu piecu gadu augstākās prioritātes CDS likmju starpības mediānu salīdzinot ar tās EBTA valsts, kura piešķir garantiju, piecu gadu augstākās prioritātes CDS likmju starpības mediānu tajā pašā trīs gadu periodā.

               Garantijas maksas aprēķināšanas formulu var definēt šādi:

         kur A ir attiecīgā saņēmēja piecu gadu augstākās prioritātes CDS likmju starpības mediāna, B ir iTraxx Europe Senior Financials piecu gadu indeksa mediāna, C ir visu EEZ valstu piecu gadu augstākās prioritātes CDS likmju starpības mediāna un D ir tās EBTA valsts, kura piešķir garantiju, piecu gadu augstākās prioritātes CDS likmju starpības mediāna.
         Mediānas aprēķina par trīs gadu laikposmu, kas beidzas vienu mēnesi pirms garantētās obligācijas emisijas dienas.
         Attiecībā uz segto obligāciju garantijām šādā garantijas maksā var ņemt vērā tikai pusi no uz riska balstītās maksas, kas aprēķināta saskaņā ar iepriekš minēto 2. punktu.

            Bankas, kurām nav reprezentatīvu datu par CDS

         Bankām, kurām nav datu par CDS vai nav reprezentatīvu datu par CDS, bet kurām ir kredītvērtējums, ekvivalenta CDS likmju starpība būtu jāaprēķina, izmantojot piecu gadu CDS likmju starpības mediānas vērtību tajā pašā izlases periodā, ko izmanto attiecīgās bankas novērtējuma kategorijai, pamatojoties uz EEZ valstu lielo banku reprezentatīvo izlasi. Uzraudzības iestāde novērtēs, vai bankas dati par CDS ir reprezentatīvi.
         Bankām, kurām nav datu par CDS vai kredītvērtējuma, ekvivalenta CDS likmju starpība būtu jāaprēķina, izmantojot piecu gadu CDS likmju starpības mediānas vērtību tajā pašā izlases periodā, ko izmanto zemākā novērtējuma kategorijai (1), pamatojoties uz EEZ valstu lielo banku reprezentatīvo izlasi. Aprēķinātā CDS likmju starpība šādas kategorijas bankām var tikt pielāgota, pamatojoties uz uzraudzības iestādes veiktu novērtējumu.
         Iestāde noteiks EEZ valstu lielo banku reprezentatīvo izlasi.

            Garantijas, kas attiecas uz parādu, kura dzēšanas termiņš ir līdz vienam gadam

         Tā kā CDS likmju starpība var nebūt piemērots rādītājs kredītriska noteikšanai parādam ar dzēšanas termiņu, kas mazāks par vienu gadu, šāda parāda garantijas maksai būtu jābūt vismaz summai, ko veido:

                     1)

                     50 bāzes punktu pamatmaksa un

                     2)

                     uz risku balstīta maksa, kas vienāda ar 20 bāzes punktiem bankām ar reitingu A+ vai A, 30 bāzes punktiem bankām ar reitingu A–, vai 40 bāzes punktiem bankām ar reitingu, kas zemāks par A–, vai kurām vērtējuma nav.

            (1)  Par zemāko novērtējuma kategoriju ir uzskatāms vērtējums A, jo nav pieejami pietiekami dati par novērtējuma kategoriju BBB.


title: 2013/610/ES: Eiropas Parlamenta Lēmums ( 2013. gada 17. aprīlis ) par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/324

      EIROPAS PARLAMENTA LĒMUMS

   (2013. gada 17. aprīlis)
   par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada budžeta izpildes apstiprināšanu
   (2013/610/ES)
   EIROPAS PARLAMENTS,

               —

               ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada galīgajiem pārskatiem ar Aģentūras atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (4), un jo īpaši tās 30. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0079/2013),

               1.

               sniedz Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram apstiprinājumu par Aģentūras 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 202. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 349, 25.11.2004., 1. lpp.

      (5)  OV L 357, 31.12.2002., 72. lpp.

         EIROPAS PARLAMENTA REZOLŪCIJA

      (2013. gada 17. aprīlis),
      ar konstatējumiem, kas ir neatņemama daļa no lēmuma par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2011. finanšu gada galīgajiem pārskatiem ar Aģentūras atbildēm (1),

                  —

                  ņemot vērā Padomes 2013. gada 12. februāra ieteikumu (05753/2013 – C7-0041/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (4), un jo īpaši tās 30. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0079/2013),

                  A.

                  tā kā Revīzijas palāta ir norādījusi – tā guvusi pamatotu pārliecību par to, ka Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām (“Aģentūra”) gada pārskati par 2011. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā 2012. gada 10. maijā Parlaments sniedza Aģentūras izpilddirektoram apstiprinājumu par Aģentūras 2010. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              atkārtoti uzsvēra, ka biežā apropriāciju pārnešana ir stingri jāierobežo un tā nedrīkst kaitēt pareizai finanšu pārvaldībai, un prasīja, lai Aģentūra turpmāk ievērotu gada pārskata principu,

                              —

                              aicināja Aģentūru īstenot ex post pārbaudes attiecībā uz piešķirtajām dotācijām, veicot pārbaudes uz vietas;

                  C.

                  tā kā kopējais Aģentūras 2011. gada budžets bija EUR 118 200 000, salīdzinot ar 2010. finanšu gada budžetu EUR 93 200 000 apmērā; tā kā Savienības sākotnējā iemaksa Aģentūras 2011. gada budžetā bija EUR 111 000 000, salīdzinot ar 2010. gadā veikto iemaksu EUR 89 100 000 apmērā,

         Budžeta un finanšu pārvaldība

                  1.

                  ņem vērā, ka Aģentūras budžets ir grozīts trīs reizes trīs dažādu iemeslu dēļ:

                              —

                              lai 3. sadaļā (“Darbības izdevumi”) iekļautu budžeta posteni Eurosur,

                              —

                              lai Aģentūras budžetu palielinātu par EUR 12 700 000 saistībā ar ārkārtas atbalsta pasākumu kopumu, kas veicami, reaģējot uz notikumu attīstību Ziemeļāfrikā,

                              —

                              lai iekļautu EUR 31 800 000 saistību apropriācijās ārkārtas atbalsta pasākumu kopumam, kas veicami, reaģējot uz notikumu attīstību Vidusjūras reģionā;

                  2.

                  konstatē, ka maksājumu apropriāciju ziņā Aģentūras budžeta izpilde ir 96 % attiecībā uz 1. sadaļu (“Personāla izdevumi”), 74 % attiecībā uz 2. sadaļu (“Administratīvie izdevumi”) un 58 % attiecībā uz 3. sadaļu; aicina Aģentūru veikt konkrētus pasākumus, kas ļautu pilnveidot budžeta sagatavošanas procesu un panākt lielāku maksājumu izpildes īpatsvaru administratīvo un darbības izdevumu jomā;

                  3.

                  ir ļoti nobažījies par to, ka 33 % no Aģentūras 2011. gada budžeta (EUR 38,7 miljoni) tika pārnesti uz 2012. gadu; norāda, ka saistībā ar 3. sadaļu (“Darbības izdevumi”) pārnesto apropriāciju apjoms bija EUR 36 miljoni (41 %); konstatē, ka tāpat kā 2010. gadā ir bijis pārāk liels pārnesto apropriāciju apjoms, kas ir pretrunā gada pārskata principam;

                  4.

                  pauž nožēlu par to, ka kopējā pārnesto apropriāciju summā Aģentūra iekļāvusi arī vispārējās saistības EUR 5,1 miljona apmērā; konstatē, ka Aģentūras Finanšu regulā nav nodrošināts nepārprotams pamats, kas ļauj šādi pārnest apropriācijas; zina, ka finanšu gada beigās saņemts finansējums var palielināt pārnesto apropriāciju apjomu;

         Lēmumā par 2010. gada budžeta izpildes apstiprināšanu iekļauto ieteikumu izpildes pārbaude

                  5.

                  atzīmē, ka Aģentūra 2012. gadā ir pieņēmusi un īstenojusi ex post pārbaužu stratēģiju un veikusi trīs pārbaudes uz vietas, aptverot 9 % no 2011. gadā dotāciju maksājumos kopumā piešķirtajiem EUR 73 miljoniem; atzinīgi vērtē to, ka kļūdu īpatsvars ir izrādījies mazāks par 1 % un ka 2013. gadā ir plānotas sešas pārbaudes uz vietas;

                  6.

                  atzīmē Aģentūras centienus un to, ka budžeta izpildes procesā tā pastāvīgi saskaras ar grūtībām; ņem vērā Aģentūras paskaidrojumus, proti, ka grūtības cita starpā ir radījuši arī ārēji faktori, piemēram, neprognozējami notikumi pie ārējām robežām; mudina Aģentūru arī turpmāk strādāt šajā jomā;

         Uzraudzības un kontroles sistēmas

                  7.

                  zina, ka Aģentūra, kaut arī veikusi pamatotas pārbaudes, ne vienmēr ir pieprasījusi apliecinošus dokumentus, lai novērstu neattiecināmu izdevumu risku saistībā ar Aģentūras finansētajām dotācijām, kas piešķirtas dalībvalstu un Šengenas asociēto valstu kopīgi veiktām operācijām; atzinīgi vērtē to, ka Aģentūra ir pieņēmusi politikas nostādnes, kuru mērķis ir veikt stingrākas ex ante pārbaudes, tostarp sistemātiski pieprasot apliecinošus dokumentus;

                  8.

                  ir pārsteigts, ka tāpat kā 2010. gadā Aģentūras grāmatvedības sistēma ir jāapstiprina tās grāmatvedim;

                  9.

                  pauž nožēlu par to, ka ir konstatētas iekšējās kontroles nepilnības saistībā ar pamatlīdzekļu pārvaldību; ar nožēlu konstatē, ka nav izstrādāta pamatlīdzekļu realizācijas procedūra un ka pamatlīdzekļu inventarizācija ir nepilnīga;

                  10.

                  attiecībā uz pārējiem konstatējumiem, kas pievienoti lēmumam par budžeta izpildes apstiprināšanu un kas ir horizontāla rakstura konstatējumi, atsaucas uz 2013. gada 17. aprīļa rezolūciju (7) par aģentūru darbību, finanšu pārvaldību un kontroli.

         (1)  OV C 388, 15.12.2012., 202. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 349, 25.11.2004., 1. lpp.

         (5)  OV L 357, 31.12.2002., 72. lpp.

         (6)  OV L 286, 17.10.2012., 288. lpp.

         (7)  Pieņemtie teksti, P7_TA(2013)0134 (skatīt šā Oficiālā Vēstneša 374. lpp.).


title: 2011/602/ES: Eiropas Parlamenta Lēmums ( 2011. gada 10. maijs ) par Eiropas Savienības Pamattiesību aģentūras 2009. finanšu gada budžeta izpildes apstiprināšanu

text:
               27.9.2011

               LV

               Eiropas Savienības Oficiālais Vēstnesis

               L 250/220

         EIROPAS PARLAMENTA LĒMUMS
   (2011. gada 10. maijs)
   par Eiropas Savienības Pamattiesību aģentūras 2009. finanšu gada budžeta izpildes apstiprināšanu
   (2011/602/ES)
   EIROPAS PARLAMENTS,
   ņemot vērā Eiropas Savienības Pamattiesību aģentūras 2009. finanšu gada galīgos pārskatus,
   ņemot vērā Revīzijas palātas ziņojumu par Eiropas Savienības Pamattiesību aģentūras 2009. finanšu gada pārskatiem, ar Aģentūras atbildēm (1),
   ņemot vērā Padomes 2011. gada 15. februāra ieteikumu (05892/2011 – C7-0052/2011),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,
   ņemot vērā Padomes 2007. gada 15. februāra Regulu (EK) Nr. 168/2007, ar ko izveido Eiropas Savienības Pamattiesību aģentūru (3), un jo īpaši tās 21. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0130/2011),

               1.

               sniedz Eiropas Savienības Pamattiesību aģentūras direktoram apstiprinājumu par Aģentūras 2009. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Savienības Pamattiesību aģentūras direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 10. lpp.

      (2)  OV L 248, 16.9.2002., 1. lpp.

      (3)  OV L 53, 22.2.2007., 1. lpp.

      (4)  OV L 357, 31.12.2002., 72. lpp.
    ---documentbreak---

               27.9.2011

               LV

               Eiropas Savienības Oficiālais Vēstnesis

               L 250/221

         EIROPAS PARLAMENTA REZOLŪCIJA
   (2011. gada 10. maijs)
   ar konstatējumiem, kas ir neatņemama daļa no Lēmuma par Eiropas Savienības Pamattiesību aģentūras 2009. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Eiropas Savienības Pamattiesību aģentūras 2009. finanšu gada galīgos pārskatus,
   ņemot vērā Revīzijas palātas ziņojumu par Eiropas Savienības Pamattiesību aģentūras 2009. finanšu gada pārskatiem, ar Aģentūras atbildēm (1),
   ņemot vērā Padomes 2011. gada 15. februāra ieteikumu (05892/2011 – C7-0052/2011),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,
   ņemot vērā Padomes 2007. gada 15. februāra Regulu (EK) Nr. 168/2007, ar ko izveido Eiropas Savienības Pamattiesību aģentūru (3), un jo īpaši tās 21. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0130/2011),

               A.

               tā kā Revīzijas palāta ir norādījusi – tā ir guvusi pamatotu pārliecību, ka gada pārskati par 2009. finanšu gadu ir ticami un ka pakārtotie darījumi ir likumīgi un pareizi;

               B.

               tā kā 2010. gada 5. maijā Parlaments sniedza Eiropas Savienības Pamattiesību aģentūras direktoram apstiprinājumu par Aģentūras 2008. finanšu gada budžeta izpildi (5) un lēmumam par budžeta izpildes apstiprināšanu pievienotajā rezolūcijā cita starpā:

                           —

                           mudināja Aģentūru, plānojot turpmāko darbību, noteikt SMART mērķus un RACER rādītājus, lai tādējādi labāk novērtētu paveikto,

                           —

                           atzinīgi vērtēja to, ka 2009. gada vidū Aģentūra sāka ieviest programmatūru budžeta sadalei pēc darbības jomām, kura sniegs skaidrus rādītājus par piešķirtajiem finanšu un cilvēkresursiem,

                           —

                           norādīja – Eiropas Birojs krāpšanas apkarošanai (OLAF) 2008. gadā uzsāka izmeklēšanu un 2009. gadā to pabeidza, un nekādas turpmākas darbības neveica;

               C.

               tā kā Aģentūras 2009. finanšu gada budžets bija EUR 17 000 000, t. i., par 13,3 % lielāks nekā 2008. finanšu gadā,

               1.

               norāda, ka Aģentūras budžeta izpildes apstiprināšanas pamatā turpmāk jābūt tās darbības rezultātiem, kas gūti visa gada garumā;

      Budžeta un finanšu pārvaldība

               2.

               rosina Aģentūru uzlabot budžeta un darbā pieņemšanas plānošanu, lai novērstu neatbilstību starp budžeta un nepieciešamo darbinieku prognozēm; atzīst Revīzijas palātas konstatējumu, ka Aģentūra palielināja savu pamatdarbības budžetu par 38 %, pārvietojot EUR 1 900 000 no I sadaļas (“Personāls”) uz III sadaļu (“Pamatdarbības izdevumi”), jo aizkavējās darbā pieņemšana un vajadzēja finansēt darbības, kas sākotnējā budžetā nebija paredzētas; tomēr pieņem zināšanai ārējos faktorus (piemēram, jauna direktora iecelšanu un Komisijas uzsākto svarīga pamatlīguma izpildi);

               3.

               aicina Aģentūru uzlabot konkursa piedāvājumu vērtējuma nodrošināšanu – tam jābūt pēc iespējas reālistiskākam; norāda, ka Revīzijas palāta par šo jautājumu informēja attiecībā uz līgumslēgšanas tiesību piešķiršanu, noslēdzot trīs pamatlīgumus par kopējo summu EUR 2 575 000; īpaši uzsver, ka visos trīs minētajos gadījumos finanšu piedāvājumi viena un tā paša uzdevuma veikšanai ievērojami atšķīrās gan vienības cenu ziņā, gan pretendentu aplēsēs par nepieciešamo cilvēkdienu skaitu;

               4.

               atzinīgi vērtē Aģentūras lēmumu uzlabot līgumu plānošanu un uzraudzību, lai turpmāk novērstu Revīzijas palātas atklātos trūkumus; līdz ar to aicina Aģentūru informēt budžeta izpildes apstiprinātājiestādi par šajā sakarā veiktajiem pasākumiem;

      Iekšējā revīzija

               5.

               atzīst, ka Aģentūrai vēl ir jāīsteno četri no deviņiem Iekšējas revīzijas dienesta (IRD) formulētajiem ieteikumiem, kas tika izteikti pēc finanšu pārvaldības revīzijas; īpaši norāda, ka šie ieteikumi attiecas uz finansējuma lēmumiem, ziņošanas un uzraudzības nolūkā vajadzīgo informāciju, darba programmām, kurās tiek atspoguļoti visi pieejamie budžeta resursi, un finanšu procedūrām un pārbaudes punktu sarakstiem; mudina Aģentūru veikt šo ieteikumu īstenošanas pasākumus;

               6.

               saistībā ar lēmumam par budžeta izpildes apstiprināšanu pievienotajiem citiem horizontāla rakstura konstatējumiem norāda uz 2011. gada 10. maija rezolūciju (6) par aģentūru darbību, finanšu pārvaldību un kontroli.

      (1)  OV C 338, 14.12.2010., 10. lpp.

      (2)  OV L 248, 16.9.2002., 1. lpp.

      (3)  OV L 53, 22.2.2007., 1. lpp.

      (4)  OV L 357, 31.12.2002., 72. lpp.

      (5)  OV L 252, 25.9.2010., 207. lpp.

      (6)  Pieņemtie teksti, P7_TA(2011)0163 (skatīt šā Oficiālā Vēstneša 269. lpp.).


title: 2014/279/ES: Padomes Lēmums ( 2014. gada 12. maijs ) par to, lai noslēgtu Pamatnolīgumu starp Eiropas Savienību un tās dalībvalstīm, no vienas puses, un Korejas Republiku, no otras puses, attiecībā uz jautājumiem, kas saistīti ar atpakaļuzņemšanu

text:
               16.5.2014

               LV

               Eiropas Savienības Oficiālais Vēstnesis

               L 145/3

         PADOMES LĒMUMS
   (2014. gada 12. maijs)
   par to, lai noslēgtu Pamatnolīgumu starp Eiropas Savienību un tās dalībvalstīm, no vienas puses, un Korejas Republiku, no otras puses, attiecībā uz jautājumiem, kas saistīti ar atpakaļuzņemšanu

      (2014/279/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 3. punktu, saistībā ar tā 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Saskaņā ar Padomes Lēmumu 2013/40/ES (2) Pamatnolīgums starp Eiropas Savienību un tās dalībvalstīm, no vienas puses, un Korejas Republiku, no otras puses (“nolīgums”), tika parakstīts 2010. gada 10. maijā, ņemot vērā tā noslēgšanu vēlāk.

               (2)

               Saskaņā ar 1. un 2. pantu Protokolā (Nr. 21) par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, minētās dalībvalstis nepiedalās šā lēmuma pieņemšanā, un tām šis lēmums nav saistošs un nav jāpiemēro.

               (3)

               Saskaņā ar 1. un 2. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro.

               (4)

               Uz tiem nolīguma noteikumiem par atpakaļuzņemšanu, kas nav 33. panta 2. punkts, attieksies atsevišķs lēmums (3), kuru pieņems līdztekus šim lēmumam.

               (5)

               Savienības vārdā būtu jāapstiprina nolīgums,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Pamatnolīgums starp Eiropas Savienību un tās dalībvalstīm, no vienas puses, un Korejas Republiku, no otras puses, attiecībā uz tā 33. panta 2. punktu (4).
   2. pants
   Savienības Augstais pārstāvis ārlietās un drošības politikas jautājumos vada nolīguma 44. pantā paredzēto Apvienoto komiteju. Apvienotajā komitejā atkarībā no izskatāmajiem jautājumiem tiek pārstāvēta Savienība vai attiecīgi Savienība un dalībvalstis.
   3. pants
   Padomes priekšsēdētājs norīko personu vai personas, kas tiesīgas Savienības vārdā sniegt nolīguma 49. panta 1. punktā paredzēto paziņojumu (5).
   4. pants
   Šis lēmums stājas spēkā tā pieņemšanas dienā.

      Briselē, 2014. gada 12. maijā

            Padomes vārdā –

            priekšsēdētāja

         C. ASHTON

      (1)  Piekrišana sniegta 2014. gada 16. aprīlī (Oficiālajā Vēstnesī vēl nav publicēta).

      (2)  Padomes Lēmums 2013/40/ES (2010. gada 10. maijs) par to, lai Eiropas Savienības vārdā parakstītu un provizoriski piemērotu Pamatnolīgumu starp Eiropas Savienību un tās dalībvalstīm, no vienas puses, un Korejas Republiku, no otras puses (OV L 20, 23.1.2013., 1. lpp.).

      (3)  Padomes Lēmums 2014/278/ES (2014. gada 12. maijs) par to, lai noslēgtu Pamatnolīgumu starp Eiropas Savienību un tās dalībvalstīm, no vienas puses, un Korejas Republiku, no otras puses, izņemot jautājumus, kas saistīti ar atpakaļuzņemšanu (skatīt šā Oficiālā Vēstneša 1. lappusi).

      (4)  Nolīgums ir publicēts OV L 20, 23.1.2013., 2. lpp. kopā ar lēmumu par parakstīšanu.

      (5)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2013/388/ES: Eiropas Centrālās bankas Lēmums ( 2013. gada 5. jūlijs ) par pagaidu pasākumiem, kas saistīti ar Kipras Republikas emitētu vai pilnībā garantētu tirgojamu parāda instrumentu atbilstību (ECB/2013/22)

text:
               18.7.2013

               LV

               Eiropas Savienības Oficiālais Vēstnesis

               L 195/27

         EIROPAS CENTRĀLĀS BANKAS LĒMUMS
   (2013. gada 5. jūlijs)
   par pagaidu pasākumiem, kas saistīti ar Kipras Republikas emitētu vai pilnībā garantētu tirgojamu parāda instrumentu atbilstību
   (ECB/2013/22)
   (2013/388/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu, 12.1. pantu, 18. pantu un 34.1. panta otro ievilkumu,
   ņemot vērā 2011. gada 20. septembra Pamatnostādni ECB/2011/14 par Eurosistēmas monetārās politikas instrumentiem un procedūrām (1) un jo īpaši tās I pielikuma 1.6., 6.3.1., 6.3.2. un 6.4.2. sadaļu,
   ņemot vērā 2013. gada 20. marta Pamatnostādni ECB/2013/4 par papildu pagaidu pasākumiem attiecībā uz Eurosistēmas refinansēšanas operācijām un nodrošinājuma atbilstību, kā arī grozījumiem Pamatnostādnē ECB/2007/9 (2) un jo īpaši tās 1. panta 3. punktu, kā arī 5. un 7. pantu,
   tā kā:

               (1)

               Saskaņā ar Eiropas Centrālo banku sistēmas un Eiropas Centrālās bankas Statūtu 18.1. pantu Eiropas Centrālā banka (ECB) un to dalībvalstu nacionālās centrālās bankas, kuru valūta ir euro (turpmāk – “NCB”), var veikt kredītoperācijas ar kredītiestādēm un citiem tirgus dalībniekiem, aizdodot pret atbilstošu nodrošinājumu. Standarta kritēriji, pēc kuriem nosaka nodrošinājuma atbilstību Eurosistēmas monetārās politikas mērķiem, ir noteikti Pamatnostādnes ECB/2011/14 I pielikumā.

               (2)

               Saskaņā ar Pamatnostādnes ECB/2011/14 I pielikuma 1.6. sadaļu ECB Padome jebkurā laikā var mainīt Eurosistēmas monetārās politikas operāciju instrumentus, nosacījumus, kritērijus un procedūras. Saskaņā ar Pamatnostādnes ECB/2011/14 I pielikuma 6.3.1. sadaļu Eurosistēma patur sev tiesības noteikt, vai kāda emisija, emitents, debitors vai garantijas devējs atbilst augstu kredītstandartu prasībām, pamatojoties uz jebkādu informāciju, ko tā varētu uzskatīt par būtisku.

               (3)

               2013. gada 2. maija Lēmums ECB/2013/13 par pagaidu pasākumiem, kas saistīti ar Kipras Republikas emitētu vai pilnībā garantētu tirgojamu parāda instrumentu atbilstību (3), paredzēja tādu Eurosistēmas obligāto prasību piemērošanas ārkārtas apturēšanu uz laiku, kuras attiecas uz kredītspējas slieksni, ko piemēro Kipras Republikas emitētiem vai pilnībā garantētiem tirgojamiem parāda instrumentiem. Pēc Kipras Republikas lēmuma sākt parāda pārvaldības pasākumus attiecībā uz tās emitētajiem tirgojamiem parāda instrumentiem ECB Padome nolēma, ka tas negatīvi ietekmējis Kipras Republikas emitētu vai pilnībā garantētu tirgojamu parāda instrumentu nodrošinājuma pietiekamību Eurosistēmas monetārās politikas operācijām, un atcēla 2013. gada 28. jūnija Lēmumu ECB/2013/13 (4).

               (4)

               Pēc parāda pārvaldības pasākumu pabeigšanas un apstiprinājuma saņemšanas par to, ka Kipras Republika ievēro tai piemērojamās ekonomikas un finanšu korekcijas programmas nosacījumus, ECB Padome uzskata, ka Kipras Republikas emitētu vai pilnībā garantētu tirgojamu parāda instrumentu kvalitātes standarts ir pietiekams, lai tos uzskatītu par atbilstošu nodrošinājumu Eurosistēmas monetārās politikas operācijām.

               (5)

               Tādēļ ECB Padome nolēmusi, ka atkal jāatjauno Kipras Republikas emitētu vai pilnībā garantētu tirgojamu parāda instrumentu atbilstība Eurosistēmas monetārās politikas operācijām, šādiem instrumentiem piemērojot diskontus, kas atšķiras no Pamatnostādnes ECB/2011/14 I pielikuma 6.4.2. sadaļā noteiktajiem.

               (6)

               Saskaņā ar Pamatnostādnes ECB/2013/4 7. pantu Eurosistēmas kredītspējas slieksni nepiemēro tirgojamiem parāda instrumentiem, ko emitējušas vai pilnībā garantējušas centrālās valdības eurozonas dalībvalstīs, kas īsteno Eiropas Savienības / Starptautiskā Valūtas fonda programmu, ja vien ECB Padome nenolemj, ka attiecīgā dalībvalsts neievēro finanšu palīdzības un/vai makroekonomikas programmas nosacījumus. Tomēr saskaņā ar tās pašas pamatnostādnes 1. panta 3. punktu tās 5. panta 1. punkta un 7. panta nolūkiem tikai Īriju, Grieķijas Republiku un Portugāli uzskata par eurozonas dalībvalstīm, kas atbilst Eiropas Savienības / Starptautiskā Valūtas fonda programmas noteikumiem. Tādēļ vajadzīgs ECB Padomes papildu lēmums, lai atceltu Eurosistēmas kredītspējas slieksni tirgojamiem parāda instrumentiem, ko emitējusi vai pilnībā garantējusi Kipras Republika.

               (7)

               Šis ārkārtas pasākums tiks piemērots uz laiku, līdz ECB Padome uzskatīs, ka atkal kā parasti var tikt piemērots Eurosistēmas atbilstības kritēriju un riska kontroles pasākumu regulējums monetārās politikas operācijām,

         IR PIEŅĒMUSI ŠO LĒMUMU.
   1. pants
   Dažu Pamatnostādnes ECB/2011/14 normu piemērošanas apturēšana un Kipras Republikas emitētu vai pilnībā garantētu tirgojamu parāda instrumentu atbilstība
   1.   Pamatnostādnes ECB/2011/14 I pielikuma 6.3.2. sadaļas Eurosistēmas kredītnovērtējuma sistēmas noteikumos tirgojamiem aktīviem izklāstīto Eurosistēmas obligāto kredītspējas prasību piemērošana tiek apturēta attiecībā uz Kipras Republikas emitētiem vai pilnībā garantētiem tirgojamiem parāda instrumentiem. Tādējādi Pamatnostādnes ECB/2013/4 5. panta 1. punkta un 7. panta nolūkiem Kipras Republiku uzskata par eurozonas dalībvalsti, kas atbilst Eiropas Savienības / Starptautiskā Valūtas fonda programmas noteikumiem.
   2.   Uz tirgojamiem parāda instrumentiem, ko emitējusi vai pilnībā garantējusi Kipras Republika, attiecas šā lēmuma pielikumā izklāstītie diskonti.
   3.   Jebkuru pretrunu gadījumā starp šo lēmumu, Pamatnostādni ECB/2011/14 un Pamatnostādni ECB/2013/4, kā tās nacionālajā līmenī ieviesušas NCB, noteicošais ir šis lēmums.
   2. pants
   Stāšanās spēkā
   Šis lēmums stājas spēkā 2013. gada 5. jūlijā.

      Frankfurtē pie Mainas, 2013. gada 5. jūlijā

            ECB prezidents

         Mario DRAGHI

      (1)  OV L 331, 14.12.2011., 1. lpp.

      (2)  OV L 95, 5.4.2013., 23. lpp.

      (3)  OV L 133, 17.5.2013., 26. lpp.

      (4)  2013. gada 28. jūnija Lēmums ECB/2013/21, ar ko atceļ Lēmumu ECB/2013/13 par pagaidu pasākumiem, kas saistīti ar Kipras Republikas emitētu vai pilnībā garantētu tirgojamu parāda instrumentu atbilstību (OV L 192, 13.7.2013., 75. lpp.).

      PIELIKUMS

         Kipras Republikas emitētiem vai pilnībā garantētiem tirgojamiem parāda instrumentiem piemērojamie diskonti

                     Valdības obligācijas

                     Termiņu grupa

                     Diskonti fiksētas vai mainīgas procentu likmes kuponiem

                     Diskonti nulles kuponiem

                     0–1

                  14,5

                  14,5

                     1–3

                  27,5

                  29,5

                     3–5

                  37,5

                  40,0

                     5–7

                  41,0

                  45,0

                     7–10

                  47,5

                  52,5

                     > 10

                  57,0

                  71,0

                     Valdības garantētas banku obligācijas un valdības garantētas nefinanšu sabiedrību obligācijas

                     Termiņu grupa

                     Diskonti fiksētas vai mainīgas procentu likmes kuponiem

                     Diskonti nulles kuponiem

                     0–1

                  23,0

                  23,0

                     1–3

                  37,0

                  39,0

                     3–5

                  47,5

                  50,5

                     5–7

                  51,5

                  55,5

                     7–10

                  58,0

                  63,0

                     > 10

                  68,0

                  81,5